
У складу са чланом 31. став 3. Уредбе о методологији израде докумената јавних политика („Службени гласник РСˮ, бр. 20/25, 27/26 и 30/26),


Министарство науке, технолошког развоја и иновација објављује
ИЗВЕШТАЈ

О СПРОВЕДЕНОЈ ЈАВНОЈ РАСПРАВИ О ПРЕДЛОГУ СТРАТЕГИЈE НАУКЕ, ТЕХНОЛОШКОГ РАЗВОЈА И ИНОВАЦИЈА РЕПУБЛИКЕ СРБИЈЕ ЗА ПЕРИОД ОД 2026. ДО 2030. ГОДИНЕ, СА АКЦИОНИМ ПЛАНОМ ЗА ПЕРИОД ОД 2026. ДО 2028. ГОДИНЕ
У изради Предлога стратегијe науке, технолошког развоја и иновација Републике Србије за период од 2026. до 2030. године, са Акционим планом за период од 2026. до 2028. године (у даљем тексту: Предлог стратегије) спроведене су консултације у складу са Законом о планском систему Републике Србије („Службени гласник РС”, број 30/18), Уредбом о методологији израде докумената јавних политика („Службени гласник РСˮ, бр. 20/25, 27/26 и 30/26), као и Пословником Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14, 8/19 – др. пропис и 106/25).
Процес израде Предлога стратегије покренуло је и водило Министарство науке, технолошког развоја и иновација као надлежни орган. Предлог стратегије резултат је и блиске сарадње с релевантним заинтересованим странама (представници државних органа, Српска академија наука и уметности, Национални савет за научни и технолошки развој, Заједница института Србије, институти и факултети у Републици Србији као акредитоване научноистраживачке организације, стручна јавност и други заинтересовани учесници), који су пратили процес израде. Решењем број: 119-01-74/2025-03 од 30. септембра 2025. године формирана је Радна група за координацију израде Предлога стратегијe науке, технолошког развоја и иновација Републике Србије за период од 2026. до 2030. године, док је Решењем број: 119-01-74/2025-03/1 од 14. октобра 2025. године формирано уже тело Радне групе за израду Стратегије научног и технолошког развоја Републике Србије за период од 2026. до 2030. године. 
У периоду од 08. до 23. априла 2026. године отпочеле су јавне консултације објављивањем текста Нацрта стратегије на сајту https://еkonsultacije.gov.rs. 
На основу члана 41. став 8. и члана 41г став 3. Пословника Владе, а на предлог Министарства науке, технолошког развоја и иновација, Влада је донела Закључак 05 Број: 021-6535/2026-3 од 2. јула 2026. године, којим је одређено спровођење јавне расправе о Предлогу стратегије, у периоду од 06. до 26. јула 2026. године.
Текст Предлога стратегије постављен је на интернет страници Министарства науке, технолошког развоја и иновација (www.nitra.gov.rs) и на Порталу „е-Консултацијаˮ. Примедбе, предлози и сугестије достављени су Министарству науке, технолошког развоја и иновација путем електронске поште на e-mail адресу nauka@nitra.gov.rs са назнаком: „За јавну расправу о Предлогу стратегијe науке, технолошког развоја и иновација Републике Србије за период од 2026. до 2030. године” или преко посебног Обрасца који се могао преузети на званичној интернет страници Министарства науке, технолошког развоја и иновација www.nitra.gov.rs, као и писаним путем на адресу Министарства науке, технолошког развоја и иновација, ул. Немањина 22-26, 11000 Београд, са назнаком „За јавну расправу о Предлогу стратегијe науке, технолошког развоја и иновација Републике Србије за период од 2026. до 2030. године ”. 
У оквиру процеса јавне расправе о Предлогу стратегије науке, технолошког развоја и иновација Републике Србије за период 2026–2030. године, са Акционим планом за период 2026–2028. године, дана 10. јула 2026. године одржан је јавни догађај у виду округлог стола, о чему је јавност претходно обавештена у виду саопштења на интернет страници Министарства науке, технолошког развоја и иновација (www.nitra.gov.rs), као и на Порталу „е-Консултације”. Јавној расправи присуствовали су представници научноистраживачких организација, високошколских установа, института, државних органа и привреде. Овом приликом представљена су стратешка опредељења, циљеви и мере предвиђене Предлогом стратегије, као и планиране активности за њихову реализацију.
Примедбе, предлоге и сугестије на Предлог стратегије на округлом столу изнели су др Небојша Вуковић, представник Института за међународну политику и привреду, др Душанка Цвијановић, редовни професор Природно-математичког факултета Универзитета у Новом Саду и др Драган Радуловић, научни саветник Института за технологију нуклеарних и других минералних сировина у Београду.
Примедбе, сугестије и коментари на Предлог стратегије у електронској форми доставили су: 1) др Дејан Цветиновић, Институт за нуклеарне науке „Винча“ - Институт од националног значаја за Републику Србију, Универзитет у Београду, Лабораторија за термотехнику и енергетику; 2) Пословно удружење Савет страних инвеститора, 3) Друштво термичара Србије у области термичких, термо-флуидних и процесних наука; 4) Заједница института Србије, 5) Мр сци мед др Јован Петровић 6) Институт за стратегијска истраживања, Универзитет одбране, Министарство одбране, 7) Фармацеутски факултет Универзитета у Београду и 8) Национална алијанса за локални економски развој (НАЛЕД). 
Све примедбе, сугестије и коментари дати су у табели, која је саставни део овог извештаја. Прихваћене примедбе су уграђене у текст Предлога стратегије. 
	Примедбе/сугестије/ коментари


	Одговор

	1. ПРЕДЛАГАЧ - примедбе изнете на округлом столу

Име и презиме, односно назив организације и институције: 

др Небојша Вуковић

Институт за међународну политику и привреду
Мера 5.1. „Уважавање специфичности приликом вредновања резултата истраживања и научног доприноса у области друштвених наука“. Др Небојша Вуковић је предложио да се вредновање научних резултата у области друштвених наука у већој мери заснива на квалитету научног доприноса, а не искључиво на квантитативним показатељима. Указао је на појаву „хиперпродукције“ научних радова ради напредовања у научним звањима и предложио да се критеријуми вредновања заснивају на комбинацији броја научних радова и њихове цитираности, како би се већи значај дао квалитету научних резултата.
	Примедбe се прихватају
Предлог је подржан и истакнуто је да ће након усвајања Стратегије уследити разматрање измена подзаконских аката којима се уређује систем вредновања научног рада.

	2. ПРЕДЛАГАЧ - примедбе изнете на округлом столу

Име и презиме, односно назив организације и институције: др Душанка Цвијановић, редовни професор

Природно-математички факултет Универзитета у Новом Саду
Разматрање такозваних policy brief докумената, приликом вредновања научних резултата, јер представљају резултат спроведених научних истраживања и имају значајну примену у креирању јавних политика. 
	Примедбe се прихватају

Предметна корекција извршена и одговарајући додатак унет у текст у складу са захтевом

	3. ПРЕДЛАГАЧ - сугестија изнета на округлом столу

Име и презиме, односно назив организације и институциједр Драган Радуловић, научни саветник

Институт за технологију нуклеарних и других минералних сировина у Београду
У оквиру приоритетних области обухваћених Стратегијом размотрити и питање обезбеђивања и добијања критичних минералних сировина, имајући у виду њихов растући стратешки значај за научни, технолошки и индустријски развој.
	Примедбe се прихватају

Предметна корекција извршена и одговарајући додатак унет у текст у складу са захтевом

	4. ПРЕДЛАГАЧ (овај предлагач је у два наврата слао предлоге и сугестије 11.07. и 26.07.2026.)

Име и презиме, односно назив организације и институције: др Дејан Цветиновић 

Институт за нуклеарне науке „Винча“ - Институт од националног значаја за Републику Србију, Универзитет у Београду, Лабораторија за термотехнику и енергетику
Достављено 11.07.2026. године
1. Општи коментари и сугестије у односу на Предлог Стратегије као целине
Предлог Стратегије исправно препознаје енергетску транзицију, енергетску ефикасност, обновљиве изворе енергије, водоничне технологије, складиштење енергије и заштиту животне средине као области од значаја за Републику Србију. Међутим, ове теме су у документу превасходно изложене декларативно и описно, без јасног превођења у научноистраживачке приоритете, програме развоја технологија, демонстрационе активности, показатеље учинка, институционалну одговорност и посебно планирана финансијска средства.Постоји изражен дисконтинуитет између: (1) прегледа националних енергетских и климатских докумената у поглављу 2.2.1; (2) тематске области „Енергетика, зелена транзиција и циркуларна економија“ у поглављу 2.4.2; (3) списка „Енергетске и зелене технологије“ у Табели 3; и (4) мера и активности Акционог плана. Акциони план не садржи посебну меру, активност, показатељ нити буџетску линију којима би се спроводили наведени енергетски и еколошки приоритети.
Део текста који се односи на енергетику садржи и формулације које су технички недовољно прецизне. Посебно је неопходно раздвојити мере за смањење емисије CO2 од мера за смањење емисија SO2, NOx и прашкастих материја; избегавати свођење интеграције соларне енергије искључиво на литијумске батерије; и заменити краткорочне тржишне и политичке оцене сценаријским, технолошки неутралним и изворима поткрепљеним формулацијама.

Енергетика и заштита животне средине треба да буду повезане кроз јединствен концепт енергетске екологије. Научна истраживања у енергетици морају истовремено обухватити енергетску безбедност, ефикасност и флексибилност система, декарбонизацију, контролу конвенционалних загађујућих материја, управљање водама и нуспроизводима, оцену животног циклуса, климатску отпорност и последице по здравље и животну средину.

Предлаже се да Стратегија, поред хоризонталних мера за изврсност, кадрове, међународну сарадњу и трансфер технологија, уведе и мисијски оријентисане националне програме за области од критичног јавног интереса. Енергетска транзиција и енергетска екологија треба да буду један од таквих програма, са обавезним учешћем научноистраживачких организација, енергетских компанија, оператора система, индустрије и надлежних министарстава.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама (посебни циљ, опис мера за остваривање циљева, ефекти мера, акциони план, који укључује показатеље и активности)

	2. Конкретан део Предлога Стратегије чију измену предлажете и Ваш предлог за измену
2.1. Поглавље 2.4.2, тематска област 3) „Енергетика, зелена транзиција и циркуларна економија“, стр. 48-49.
Предлог измене:
Постојећи текст треба суштински прерадити тако да, уместо општег приказа енергетске политике и појединачних технологија, утврди циљеве научноистраживачког и технолошког развоја, приоритетне истраживачке правце, пут од лабораторијског истраживања до пилот и демонстрационог постројења и очекиване ефекте примене резултата у енергетици и индустрији.
Предложени текст:

Развој науке и технологије у области енергетике треба усмерити на истовремено јачање енергетске безбедности, приступачности енергије, конкурентности привреде и испуњавање еколошких и климатских циљева Републике Србије. Истраживања треба да буду заснована на реалним потребама националног енергетског система, постојећим научним и индустријским капацитетима и могућности да се резултати провере у лабораторијским, пилотским и демонстрационим условима.

Приоритетни правци обухватају: енергетску ефикасност и модернизацију постојећих постројења; флексибилност и дигитализацију електроенергетског система; интеграцију обновљивих извора и управљање потрошњом; складиштење електричне и топлотне енергије; водоник, Power-to-X и синтетичка горива; одрживу биоенергију; декарбонизацију индустријске топлоте и система даљинског грејања; управљање угљеником; напредне нуклеарне и радијационе технологије у складу са националним опредељењима; као и дигиталне близанце, напредну дијагностику, вештачку интелигенцију и сајбер безбедност критичне енергетске инфраструктуре.

Сва истраживања у области енергетике треба повезати са енергетском екологијом, односно са мерењем, моделирањем и смањењем емисија, заштитом ваздуха, вода и земљишта, управљањем пепелом, шљаком и другим нуспроизводима, оценом животног циклуса, климатском отпорношћу и проценом здравствених и друштвено-економских ефеката.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама 

	2.2. Поглавље 2.4.2, стр. 48, пасус који смањење емисије CO2 повезује са доградњом постројења за уклањање честица, азотних и сумпорних оксида.
Предлог измене:

Формулацију треба технички исправити и јасно раздвојити мере декарбонизације од мера за смањење конвенционалних загађујућих материја.
Предложени текст:

Научна и развојна истраживања која се односе на прелазни рад постојећих термоенергетских постројења треба усмерити на повећање нето степена корисности, смањење сопствене потрошње, унапређење флексибилности, оптимизацију сагоревања и смањење специфичне емисије CO2. Смањење емисија SO2, NOx, прашкастих материја, живе и других загађујућих материја остварује се посебним примарним и секундарним мерама и системима пречишћавања димних гасова. Ове две групе мера морају бити одвојено дефинисане, вредноване и праћене одговарајућим показатељима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3. Поглавље 2.4.2, стр. 48, пасус о соларним панелима, батеријама и литијуму.
Предлог измене:

Постојећу формулацију треба заменити технолошки неутралним приступом интеграцији променљивих обновљивих извора. Не треба фаворизовати једну минералну сировину, једну хемију батерија или појединачни инвестициони пројекат.
Предложени текст:

Интеграција променљивих обновљивих извора енергије захтева развој портфолија решења за флексибилност система, који може обухватити батеријска и друга електрохемијска складишта, реверзибилне и акумулационе хидроелектране, топлотна складишта, управљање потрошњом, флексибилан рад производних постројења, јачање мрежне инфраструктуре и интерконекција, производњу водоника и других Power-to-X производа, напредно прогнозирање и дигитално управљање. Истраживања треба да буду технолошки неутрална и да обухвате ефикасност, безбедност, расположивост материјала, рециклажу, трошкове и утицаје током целог животног циклуса.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4. Поглавље 2.4.2, тематске области 3) „Енергетика, зелена транзиција и циркуларна економија“ и 4) „Заштита животне средине и климатске промене“, стр. 48-49.
Предлог измене:

Увести енергетску екологију као јасно дефинисану међусекторску област која повезује енергетска истраживања са заштитом животне средине и климатским политикама. У обе тематске области додати унакрсно упућивање и заједничке показатеље учинка.
Предложени текст:

Енергетска екологија обухвата интегрисана истраживања утицаја производње, трансформације, транспорта, складиштења и потрошње енергије на климу, ваздух, воде, земљиште, екосистеме и здравље људи. Посебни правци треба да обухвате континуално и периодично мерење емисија, развој и валидацију модела дисперзије, смањење емисија и отпада, управљање пепелом, шљаком и другим нуспроизводима, коришћење отпадне топлоте и материјалних токова, оцену животног циклуса, ремедијацију деградираних подручја и климатску отпорност енергетске инфраструктуре.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.5. Поглавље 2.4.3, Табела 3, технолошка област 4 „Енергетске и зелене технологије“, стр. 54, као и област 11 „Напредне нуклеарне и радијационе технологије“, стр. 55.

Предлог измене:

Проширити и систематизовати област енергетских технологија. За сваку подобласт треба навести националну потребу, постојеће капацитете, циљани ниво технолошке спремности, очекивани тип резултата и потенцијалног корисника у привреди или јавном сектору.
Предложени текст: Предложене подобласти су: (1) енергетска ефикасност и флексибилизација постојећих постројења; (2) обновљиви извори и интеграција у мрежу; (3) електрична и топлотна складишта; (4) водоник, Power-to-X и синтетичка горива; (5) декарбонизација индустријске топлоте и даљинског грејања; (6) одржива биоенергија и коришћење отпадних токова; (7) управљање угљеником, укључујући хватање, коришћење и складиштење CO2 тамо где је оправдано; (8) енергетска екологија и контрола емисија; (9) дигитализација, дигитални близанци, напредна дијагностика и сајбер безбедност; (10) напредне нуклеарне и радијационе технологије, безбедност, материјали, управљање отпадом и развој стручних капацитета.
За сваку подобласт потребно је дефинисати везу са националним енергетским и климатским документима, потенцијал за домаћи развој компоненти и услуга, могућност индустријске примене и потребну истраживачку инфраструктуру.

	

	2.6. Поглавља 4 и 5 и Акциони план за период 2026-2028, нарочито посебни циљ који се односи на повећање доприноса науке привредном и друштвеном развоју.
Предлог измене:

У Акциони план увести посебну меру: „Национални програм истраживања, развоја и демонстрације технологија енергетске транзиције и енергетске екологије“. За меру треба предвидети засебну буџетску линију и вишегодишње финансирање.
Предложене активности мере:

1) Мапирање националних истраживачких компетенција, лабораторијске и пилот инфраструктуре и потреба енергетског и индустријског сектора;

2) Тематски позиви за конзорцијуме научноистраживачких организација, енергетских компанија, оператора система, локалних енергетских система и индустрије;

3) Финансирање развоја и валидације технологија од лабораторијског до пилот и демонстрационог нивоа;

4) Обавезно испитивање решења у реалним постројењима или репрезентативним демонстрационим условима;

5) Развој заједничких база података, методологија мерења и верификације енергетских и еколошких ефеката;

6) Подршка стандардизацији, заштити интелектуалне својине, лиценцирању и увођењу резултата у техничке прописе и јавне политике.

Носилац мере треба да буде Министарство науке, технолошког развоја и иновација, уз партнерство министарстава надлежних за енергетику и заштиту животне средине, Фонда за науку, Фонда за иновациону делатност, научноистраживачких организација, енергетских субјеката и индустрије.
	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама акционог плана (показатељима учинка и активностима)

	2.7. Акциони план - показатељи на нивоу општег и посебних циљева и мера.
Предлог измене:

Поред показатеља научне продукције, цитираности, броја пројеката и комерцијализације, увести секторски специфичне показатеље резултата за енергетику и енергетску екологију. Почетне и циљане вредности треба утврдити на основу почетног мапирања из предложене мере.
Предложени текст:

Показатељи треба да обухвате најмање: број развијених пилот и демонстрационих система; број технологија чији је ниво технолошке спремности повећан; број решења примењених у реалним енергетским и индустријским системима; документоване уштеде примарне и финалне енергије; смањење специфичне потрошње горива и сопствене потрошње постројења; верификовано смањење емисија CO2, SO2, NOx, прашкастих и других релевантних материја; број индустријских уговора, лиценци и патената са доказаном применом; и број научних резултата уграђених у прописе, стандарде, планове и јавне политике.

За демонстрационе пројекте треба захтевати јединствену методологију мерења и верификације ефеката, како би се избегло да се успех програма сведе на број публикација и формално завршених пројеката.

	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама акционог плана (показатељима учинка и активностима)

	2.8. Поглавље 2.2.1, „Стратегије и планска документа у области енергетике и климатских промена“, стр. 13, и сви делови документа који користе бројчане циљеве, цене угљеника и процене енергетског микса.
Предлог измене:

Проверити и међусобно усагласити све бројчане податке, циљеве и временске одреднице са важећим националним документима. За променљиве величине, као што су цена емисионих јединица, удео појединих извора и прогнозе потрошње, користити референтну годину, извор и сценаријски распон, а не једну непоткрепљену вредност.
Предложени текст:

Стратегија науке треба да дефинише истраживачке потребе у условима различитих сценарија развоја енергетског система. Формулације о будућем коришћењу појединих горива, ценама угљеника или појединачним инвестицијама не треба представљати као унапред утврђене чињенице, већ као сценарије који се анализирају применом транспарентних техно-економских и еколошких методологија.
	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама 

	3. Образложење упућеног предлога за измену Предлога Стратегије

3.1. Недовољна оперативност предложеног оквира
Документ на више места препознаје енергетску ефикасност, нискоугљеничне и чисте енергетске технологије, водоник, складиштење енергије, рециклажу и коришћење CO2. Ипак, ови правци нису повезани са конкретним мерама Акционог плана. Без активности, носилаца, рокова, показатеља и финансијских средстава, наведене теме не производе обавезу спровођења и остају на нивоу општег опредељења.

3.2. Потреба да Стратегија буде стратегија развоја науке, а не опис енергетске политике
Задатак овог документа није да понови опште ставове о енергетском миксу, већ да утврди шта научноистраживачки систем треба да развије, којом инфраструктуром, у ком року и за ког корисника. Због тога су неопходни јасни истраживачки правци, циљани нивои технолошке спремности и механизми преласка од истраживања ка демонстрацији и практичној примени.

3.3. Техничка исправност разграничења емисија
Емисија CO2 настаје превасходно као последица оксидације угљеника у гориву и смањује се повећањем ефикасности, променом горива, променом начина производње и потрошње енергије или применом технологија управљања угљеником. Постројења за уклањање SO2, NOx и честица имају другу функцију. Њихово изједначавање у једној формулацији доводи до погрешних техничких закључака и онемогућава правилно дефинисање показатеља.
3.4. Потреба за технолошки неутралним приступом складиштењу и флексибилности
Стабилност електроенергетског система са већим уделом променљивих обновљивих извора не обезбеђује се само батеријама. Најбоља комбинација зависи од временског хоризонта складиштења, структуре производње и потрошње, мрежних ограничења, расположивих ресурса, трошкова и безбедности. Стратегија науке треба да омогући поређење више технологија, а не да унапред издвоји једну сировину или једно решење.

3.5. Интеграција енергетике и енергетске екологије
Еколошки ефекти енергетике не могу се третирати као накнадни или одвојени проблем. Избор технологије, горива и режима рада истовремено утиче на ефикасност, емисије, воду, отпад, здравље и трошкове. Интегрисана истраживања омогућавају да се избегне пребацивање оптерећења са једног медијума животне средине на други и да се решења вреднују током целог животног циклуса.

3.6. Значај пилот и демонстрационих постројења
Енергетске технологије су капитално интензивне, снажно зависне од конкретних услова рада и подлежу строгим захтевима безбедности и поузданости. Лабораторијски резултат, публикација или патент нису довољни доказ применљивости. Због тога финансијски инструменти морају обухватити пилотирање, демонстрацију и дуготрајну валидацију у реалним условима, уз учешће будућег корисника технологије.

3.7. Показатељи стварног доприноса јавном интересу
У области енергетике успех научне политике мора бити видљив кроз енергетске уштеде, повећање ефикасности и флексибилности, смањење емисија и трошкова, већу поузданост система, развој домаћих компоненти и услуга и примену резултата у јавним политикама. Искључиво библиометријски и општи иновациони показатељи не могу мерити ове ефекте.

3.8. Институционална координација
Министарство надлежно за науку не може самостално реализовати енергетске истраживачке приоритете. Неопходна је формална координација са ресорима енергетике и заштите животне средине, као и са операторима и власницима инфраструктуре. Ова координација треба да буде наведена у Акционом плану, а не остављена накнадним, необавезујућим договорима.

3.9. Закључна оцена
Предложене измене не захтевају да се Стратегија претвори у секторску енергетску стратегију. Њихов циљ је да се већ препознати енергетски и еколошки изазови преведу у јасан програм научноистраживачког и технолошког развоја. Без такве допуне, постоји ризик да енергетика и енергетска екологија остану само тематски наведене, без финансираних програма, мерљивих резултата и стварног утицаја на енергетски систем Републике Србије.
	

	4. ПРЕДЛАГАЧ (овај предлагач је у два наврата слао предлоге и сугестије 11.07. и 26.07.2026.)

Име и презиме, односно назив организације и институције: др Дејан Цветиновић 
Институт за нуклеарне науке „Винча“ - Институт од националног значаја за Републику Србију, Универзитет у Београду, Лабораторија за термотехнику и енергетику

Достављено 26.07.2026. године
1. Општи коментари и сугестије у односу на Предлог Стратегије као целине
Предлог Стратегије исправно констатује да су резултати научноистраживачког рада који могу непосредно да допринесу привреди и технолошком развоју недовољно заступљени. У поглављу 2.3.7. наводи се да патенти и техничка унапређења чине свега 1,2% укупних резултата, као и да су ти резултати недовољни да би значајније утицали на привредне токове. Истовремено, Акциони план као циљ поставља повећање удела примењивих резултата са 1,2% у 2024. на 2,1% у 2028. години, што не представља довољно амбициозну промену структуре научних резултата.

Основна слабост Предлога је што се, упркос овако јасно утврђеном проблему, научна изврсност и даље претежно прати библиометријским показатељима – публикацијама, цитираношћу, међународном видљивошћу и ERC грантовима. Такав приступ је неопходан и оправдан за фундаментална истраживања, али није довољан за техничко-технолошке науке, у којима се врхунски резултат мора доказати и кроз развој функционалних технологија, прототипова, пилот и демонстрационих система, техничких решења, патената, лиценци, стандарда и индустријски верификованих ефеката.

У условима убрзане примене вештачке интелигенције у претраживању литературе, анализи података, програмирању, моделовању и припреми научних публикација, библиографски резултат сам по себи све мање може бити довољан показатељ технолошке способности једног истраживачког система. За примењена и развојна истраживања неопходно је увести додатни принцип: резултат мора бити експериментално потврђен и, где природа истраживања то омогућава, демонстриран у релевантном техничком или индустријском окружењу.

Предлаже се зато да Стратегија, поред „научне изврсности“, експлицитно уведе и категорију „технолошке и примењене изврсности“, која би се у техничко-технолошким областима вредновала у истој равни са радовима у научним часописима.


	

	2. Конкретан део Предлога Стратегије чију измену предлажете и Ваш предлог за измену
Делови на које се предлог односи: поглавља 2.3.6. и 2.3.7; ПЦ 1 – Повећање доприноса науке привредном и друштвеном развоју; ПЦ 2 – Унапређење научне изврсности истраживача и квалитета научноистраживачког рада, посебно Мера 2.1; ПЦ 4 и показатељ „Удео примењивих резултата (патенти, техничка решења)“; одговарајући показатељи у Акционом плану.

Предлог измене: Увести посебан оквир за вредновање технолошке и примењене изврсности у техничко-технолошким наукама. Овај оквир мора омогућити да се резултати који доказују стварни трансфер знања и технолошки утицај вреднују као пуноправни научноистраживачки резултати, са бодовном тежином упоредивом са радовима у висококвалитетним научним часописима.

Предложена начелна формулација за Стратегију:
„У техничко-технолошким и другим примењеним научним областима, поред публикационе изврсности, равноправно се вреднује технолошка и примењена изврсност. Технолошки резултати који су независно верификовани, примењени или комерцијализовани морају имати бодовну и статусну еквиваленцију са одговарајућим категоријама радова у научним часописима. Посебним актом утврђују се критеријуми и пондери за уговоре о истраживању и развоју са привредом, приходе од лиценци и интелектуалне својине, стандарде, методе мерења и техничке прописе настале на основу истраживања, као и документоване енергетске, еколошке, производне, здравствене, безбедносне или друге користи остварене применом резултата.“
	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама акционог плана (показатељима учинка и активностима)

	Предлог начина вредновања у истој равни са публикацијама
Предлаже се увођење „еквивалентних јединица истраживачког резултата“ (ЕЈР). Једна референтна ЕЈР представљала би вредност једног висококвалитетног рада у међународном часопису одговарајуће категорије у датој научној области. Тачна конверзија у постојеће М-категорије и бодове не треба да буде прописана самом Стратегијом, већ накнадним правилником, уз учешће матичних научних одбора. Стратегија, међутим, треба да пропише принцип равноправности резултата.

Врста резултата
Шта се признаје
Обавезни доказ
Предлог вредновања
1. Вредност уговора са индустријом
Само уговори чији је предмет истраживање, развој, пројектовање, прототип, пилот, демонстрација или развој новог техничког решења. Рутинска мерења, консалтинг, набавка опреме и пролазни трошкови не улазе у основицу.
Уговор; технички задатак; извештај о прихватању резултата; фактура/доказ о наплати; доказ о истраживачком доприносу.
Вреднује се нето R&D вредност уговора, без ПДВ-а, набавке опреме за наручиоца и пролазних трошкова. Пожељно је нормализовати је бројем истраживач-FTE и трошком једне истраживач-године. Већи пондер добија уговор чији је резултат и примењен код наручиоца. Највиши ниво треба да буде еквивалентан највишим категоријама публикација.
2. Приход од лиценци и интелектуалне својине
Стварно остварен приход од лиценцирања патента, софтвера, know-how, базе података, индустријског дизајна или друге заштићене интелектуалне својине.
Лиценцни уговор; доказ о власништву/праву располагања; доказ о наплати; обрачун удела НИО и аутора.
Признаје се стварно наплаћен нето приход, а не само потписан уговор. Понављајући royalty приходи и међународно лиценцирање носе већи пондер. Резултат који у више година генерише приход може се вредновати периодично, али уз ограничење да се избегне двоструко бодовање истог ефекта.
3. Стандарди, методе мерења и технички прописи
Резултати истраживања који су постали основа националног, европског или међународног стандарда, акредитоване/референтне методе мерења, техничког правилника, упутства регулатора или другог обавезујућег нормативног документа.
Званично усвојен документ; доказ о учешћу истраживача/НИО; веза између истраживачког резултата и усвојене норме; за методе мерења – доказ о валидацији/акредитацији.
Пондерисати према нивоу усвајања: интерна/секторска валидирана метода < национално усвојена метода или стандард < европски/међународни стандард или пропис широке примене. Међународни стандард или технички пропис заснован на оригиналном истраживању треба да има статус упоредив са врхунским међународним радом.
4. Документоване користи остварене применом резултата
Верификована уштеда енергије и ресурса, смањење емисија, повећање производње или квалитета, смањење застоја, повећање поузданости/безбедности, смањење трошкова или други мерљиви ефекат.
Почетно стање (baseline); методологија мерења; извештај пре/после; потврда корисника или независне стране; период праћења; по могућству економска верификација.
Вредновати комбинацијом: (а) величине физичког ефекта, (б) трајности ефекта, (в) броја постројења/корисника код којих је резултат примењен и (г) односа остварене користи и јавног улагања у истраживање. Независно верификован и поновљен индустријски ефекат треба да буде еквивалентан високо категорисаном научном раду.

	Примедбe се делимично прихватају

Предметна корекција делимично извршена и наговештава се увођење нових рефрентних ЕЈР и нових правилника, али не као табела већ текстуално

	Додатна правила за објективно и упоредиво вредновање
· За вредност уговора са индустријом користити „нето истраживачко-развојну вредност“: из основице искључити ПДВ, опрему набављену искључиво за наручиоца, трошкове подизвођача који не представљају знање НИО и друге пролазне ставке. Тиме се спречава да велики набавни уговори вештачки изгледају као врхунски R&D резултат.

· Поред апсолутне вредности, на нивоу институције показатеље нормализовати по броју истраживача (нпр. на 100 истраживач-FTE) и исказати удео индустријског R&D прихода у укупним приходима од истраживања. Тако се могу упоређивати институције различите величине.

· Код лиценци и интелектуалне својине вредновати само реално остварен приход. Само регистрован патент без лиценце или примене остаје посебан технолошки резултат, али не сме аутоматски имати исти статус као патент који је лиценциран и генерише приход.

· Стандарди, методе мерења и технички прописи морају имати јасно доказиву везу са оригиналним истраживачким резултатом. Само чланство у радној групи није довољно за признавање врхунског резултата.

· Документоване користи морају имати дефинисано почетно стање, мерну несигурност или други одговарајући оквир верификације и довољно дуг период праћења. За енергетске резултате то могу бити MWh уштеде, смањење специфичне потрошње, повећање степена корисности; за еколошке – t CO2e, NOx, SO2, прашине или смањење потрошње воде; за производне – повећање капацитета, приноса, доступности или смањење застоја.

· Исти резултат не треба неограничено бодовати у више категорија. Дозвољено је вредновање различитих фаза истог развојног ланца (нпр. патент → лиценца → индустријска примена), али уз јасно дефинисан максимални кумулативни пондер.

· При индивидуалном вредновању бодове расподелити према доказаном доприносу истраживача и улози у резултату, а не аутоматски свим члановима тима у пуном износу.


	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама

	Предложени показатељи за Акциони план
· Нето вредност R&D уговора са привредом по 100 истраживач-FTE и њен удео у укупним приходима НИО од истраживања.

· Нето приход од лиценци и интелектуалне својине по 100 истраживач-FTE, као и однос тог прихода према јавним улагањима у истраживања из којих је ИС настала.

· Пондерисани број националних, европских и међународних стандарда, акредитованих метода мерења и техничких прописа насталих на основу резултата истраживања, на 100 истраживач-FTE.

· Број и пондерисана вредност независно верификованих примена са документованим енергетским, еколошким, производним, здравственим, безбедносним или економским ефектом; за сваки ефекат исказати и физичку меру, не само новчану вредност.

· Број технологија које су током пројекта прешле најмање један ниво технолошке спремности (TRL), као и број прототипова, пилот и демонстрационих постројења која су успешно испитана у релевантном окружењу.


	Примедбe се делимично прихватају

Предметна корекција делимично извршена

	3. Образложење упућеног предлога за измену Предлога Стратегије
Стратегија већ садржи сопствену дијагнозу проблема: у структури резултата доминирају публикације, док су патенти и техничка решења маргинално заступљени. Ако се, међутим, систем вредновања истраживача и институција и даље претежно ослања на библиометрију, истраживачки систем добија јасан подстицај да максимизује број и категорију публикација, а не да преузме ризик, време и трошкове развоја прототипа, пилот-постројења, демонстрационих система и индустријске примене.

Развој технологије је по правилу дужи, скупљи и организационо сложенији од припреме научне публикације. Успешно демонстрационо постројење може да обједини вишегодишња фундаментална и примењена истраживања, пројектовање, експериментални рад, моделирање, производњу опреме, аутоматику, метрологију, анализу поузданости и валидацију у реалним условима. Систем који такав резултат третира као споредан у односу на публикацију не подстиче технолошки развој, чак и када га Стратегија декларативно поставља као циљ.

Посебно је важно да се економски показатељи не сведу на „комерцијализацију“ у ужем смислу. Истраживачки резултат може имати изузетну јавну вредност и без лиценцног прихода – на пример, ако постане национални стандард, референтна метода мерења, технички пропис, ако смањи потрошњу енергије у великом систему, смањи емисије или повећа безбедност критичне инфраструктуре. Зато се морају паралелно мерити и тржишни и јавни/системски ефекти.

Предложени модел не умањује значај научних радова. Он уводи други, равноправан пут ка изврсности за области у којима је крајњи доказ научне вредности функционална и проверена технологија. Тачни бодовни односи треба да буду прилагођени по научним областима и утврђени правилником, али Стратегија мора већ сада да утврди принцип да научна и технолошка изврсност имају равноправан статус.

На тај начин би се систем вредновања ускладио са самим називом и циљем документа – наука, технолошки развој и иновације – и створио би се реалан подстицај да научно знање прелази пут од публикације и лабораторијског резултата до техничког решења, прототипа, пилота, демонстрације, стандарда, лиценце и стварне примене у привреди и јавном сектору.

Кључни предлог: за техничко-технолошке науке успоставити две равноправне осе вредновања – (1) публикациону научну изврсност и (2) технолошку/примењену изврсност – тако да врхунски, независно верификован и примењен технолошки резултат може да носи исту или већу тежину од рада у врхунском научном часопису.


	

	5. ПРЕДЛАГАЧ 

Име и презиме, односно назив организације и институције: Poslovno udruženje Savet stranih investitora

I Opšti komentari i sugestije u odnosu na Predlog strategije kao celine 

Savet stranih investitora (u daljem tekstu: Savet) podržava opredeljenje Predloga strategije da se nauka, tehnološki razvoj i inovacije snažnije povežu sa privrednim i društvenim razvojem Republike Srbije. Posebno je značajno što dokument prepoznaje potrebu za jačanjem saradnje naučnoistraživačkih organizacija, privrede, javnog sektora i inovacionog ekosistema, kao i potrebu da rezultati naučnoistraživačkog rada imaju veću primenu u razvoju proizvoda, usluga, javnih politika i rešavanju društvenih izazova. 

Smatramo da finalni tekst Strategije može dodatno da se unapredi u tri pravca: 

· kroz jasniju metodološku povezanost analize stanja, ciljeva, mera, pokazatelja i Akcionog plana; 

· kroz snažnije usmeravanje pokazatelja učinka ka ishodima, primeni i efektima; 

· i kroz dodatno prepoznavanje velikih infrastrukturnih i digitalnih sistema kao okruženja za testiranje, validaciju i implementaciju inovativnih rešenja. 

Smatramo da bi predložene dopune mogle da doprinesu tome da Strategija bude još operativniji upravljački okvir, sa jasnijom vezom između planiranih mera, očekivanih rezultata, odgovornih institucija, izvora finansiranja i pokazatelja uspeha. Na taj način bi se dodatno olakšalo praćenje sprovođenja Strategije, izveštavanje o realizaciji i vrednovanje ostvarenih efekata. 

Takođe, predlažemo da se u Strategiji i Akcionom planu razmotri razvoj nacionalnih ili sektorskih testbed/sandbox okruženja za digitalne inovacije i inovacije zasnovane na naprednim tehnologijama, u kojima bi naučnoistraživačke organizacije, startap zajednica, mala i srednja preduzeća, javni sektor i veliki privredni sistemi mogli zajednički da testiraju nova rešenja pre njihove šire primene. U oblastima kao što su 5G/6G, IoT, cloud i edge infrastruktura, veštačka inteligencija, analitika podataka, sajber-bezbednost, pametni gradovi, digitalne javne usluge, e-zdravstvo i e-obrazovanje, možemo biti jedan od relevantnih partnera za primenjeno istraživanje, pilotiranje i validaciju inovativnih rešenja u realnom okruženju. 
	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама

	I Konkretni delovi Predloga strategije čije se izmene predlažu i predlozi za izmene 

1. Predlog 

Relevantno poglavlje: 

Poglavlja 2.1. Sažetak nalaza vrednovanja prethodne strategije; 4. Ciljevi Strategije; 5. Mere za ostvarivanje ciljeva Strategije; 5.1. Analiza efekata mera; 6. Mehanizam za sprovođenje i praćenje realizacije Strategije; 8. Akcioni plan. 

Predlog izmene: 

Predlažemo da se u finalnoj verziji Strategije dodatno unapredi i dosledno prikaže metodološka povezanost između analize stanja, identifikovanih izazova, posebnih ciljeva, mera, aktivnosti iz Akcionog plana, pokazatelja, izvora podataka, odgovornih institucija, rokova i finansijskih sredstava. 

Konkretno, predlažemo da se, gde god je to moguće, za svaki poseban cilj i pripadajuće mere jasnije prikaže sledeća veza: 

izazov/problem → poseban cilj → mera → aktivnost iz Akcionog plana → očekivani rezultat → pokazatelj učinka → početna vrednost → ciljna vrednost → izvor podataka → odgovorna institucija → rok → finansijska sredstva
[image: image1.emf]
	

	Dodatno, predlažemo da se za ključne pokazatelje učinka, gde god je primenljivo, definišu metod obračuna, učestalost izveštavanja, nosilac praćenja, kao i osnovni rizici i pretpostavke za ostvarenje planiranih rezultata. Na taj način bi se dodatno olakšalo praćenje realizacije, vrednovanje efekata i povezivanje Strategije sa srednjoročnim i budžetskim planiranjem. 

Takođe, predlažemo da se izvrši dodatno metodološko, terminološko i tehničko usklađivanje osnovnog teksta Strategije, analize efekata i Akcionog plana, kako bi nazivi i redosled posebnih ciljeva, mera, pokazatelja i aktivnosti bili međusobno usklađeni i lakši za praćenje tokom sprovođenja Strategije. 

Imajući u vidu da cilj1 koji se odnosi na upravljanje, efikasnost i održivost sistema nauke ima horizontalni karakter, predlažemo da se razmotri mogućnost njegovog dodatnog pozicioniranja kao horizontalnog mehanizma sprovođenja, odnosno kao podrške realizaciji svih ostalih ciljeva. Alternativno, može se razmotriti dodatno obrazloženje njegovog zadržavanja kao posebnog cilja, imajući u vidu metodološku preporuku iz Zakona o planskom sistemu da strategija, po pravilu, ima jedan opšti cilj i do pet posebnih ciljeva. 

Obrazloženje upućenog predloga za izmenu Predloga strategije: 

U samom Predlogu strategije prepoznato je da su ograničeni efekti prethodne strategije bili slabiji uticaj na privredne inovacije, nedovoljna komercijalizacija rezultata istraživanja i izostanak sistematske završne evaluacije. Imajući to u vidu, dodatno unapređenje metodološke povezanosti između izazova, ciljeva, mera, aktivnosti, pokazatelja i očekivanih efekata doprinelo bi lakšem praćenju načina na koji se planirane aktivnosti prevode u konkretne, merljive i proverljive rezultate za privredu i društvo. 

Dodatno, usklađenost osnovnog teksta Strategije, analize efekata i Akcionog plana važna je za efikasno sprovođenje, izveštavanje i vrednovanje učinka Strategije. Dosledno povezivanje naziva i redosleda posebnih ciljeva, mera, pokazatelja i aktivnosti olakšalo bi praćenje realizacije, povećalo transparentnost i dodatno podržalo upravljanje Strategijom kao živim planskim i upravljačkim dokumentom. 


	Примедбe се прихватају

Предметна корекција извршена и одговарајући додатак у текст у складу са захтевом у свим потребним садржајним целинама

	1. Predlog 

Relevantno poglavlje: Poglavlja 4.2. Posebni ciljevi Strategije; 5. Mere za ostvarivanje ciljeva Strategije; mere koje se odnose na transfer tehnologije, saradnju nauke i privrede, akceleraciju i komercijalizaciju rezultata istraživanja; Akcioni plan za period od 2026. do 2028. godine. 

Predlog izmene: 

Predlažemo da se u finalnoj verziji Strategije dodatno razmotri dopuna postojećih pokazatelja učinka indikatorima koji bi omogućili preciznije praćenje stvarne primene, usvajanja, skaliranja i ekonomskih i društvenih efekata rezultata naučnoistraživačkog rada u privredi i javnom sektoru. 

Pored pokazatelja koji prate broj projekata, programa, partnerstava i uključenih institucija, bilo bi korisno razmotriti i pokazatelje koji mere dalje efekte saradnje nauke, privrede i javnog sektora, kao što su: 

· broj pilot-projekata koji su prešli u operativnu ili produkcionu primenu; 

· broj inovativnih rešenja razvijenih u saradnji nauke i privrede koja su uvedena u realno poslovno ili javno okruženje; 

· udeo privatnog sektora u sufinansiranju istraživačko-razvojnih aktivnosti; 

· broj projekata koji su prešli iz faze istraživanja, koncepta ili laboratorijskog prototipa u fazu pilotiranja, testiranja u realnom okruženju ili operativne primene; 

· broj industrijskih doktorata ili doktorskih istraživanja realizovanih u saradnji sa privredom; 

· prihod od komercijalizacije, licenciranja i transfera tehnologije; 

· broj spin-off kompanija koje su ostvarile prve komercijalne ugovore ili tržišnu primenu rešenja; 

· broj rešenja primenjenih u javnim uslugama, digitalnim servisima, industriji, zdravstvu, obrazovanju, energetici, saobraćaju ili drugim sektorima od javnog značaja. 

Takođe, predlažemo da se, gde god je primenljivo, pokazatelji jasnije razvrstaju na pokazatelje aktivnosti, pokazatelje rezultata, pokazatelje ishoda i pokazatelje dugoročnog efekta. Na taj način bi se dodatno olakšalo praćenje doprinosa Strategije privrednom i društvenom razvoju Republike Srbije. 

Za ključne pokazatelje bilo bi korisno definisati i tzv. „pasoš indikatora”, odnosno: naziv pokazatelja, definiciju, metod obračuna, izvor podataka, učestalost izveštavanja, odgovornu instituciju, početnu vrednost i ciljnu vrednost. Time bi se povećala uporedivost, proverljivost i pouzdanost podataka koji se koriste za praćenje realizacije Strategije. 

Obrazloženje upućenog predloga za izmenu Predloga strategije: 

Postojeći pokazatelji predstavljaju dobru osnovu za praćenje saradnje nauke, privrede i javnog sektora, a njihovo dodatno usmeravanje ka ishodima i efektima omogućilo bi još preciznije sagledavanje stvarne koristi od ulaganja u nauku, tehnološki razvoj i inovacije. Pored praćenja broja projekata, partnerstava i programa, korisno je pratiti i u kojoj meri su naučnoistraživački rezultati primenjeni u praksi, uvedeni u operativnu ili produkcionu upotrebu, komercijalizovani ili iskorišćeni za unapređenje javnih usluga, poslovnih procesa i kvaliteta života građana. 

Posebno je važno pratiti putanju od istraživačkog rezultata do pilot-projekta, zatim do produkcione primene i šire primene rešenja. Na taj način bi se dodatno podstaklo da rezultati naučnoistraživačkog rada budu prevedeni u proizvode, usluge, digitalna rešenja, javne politike i merljive efekte za društvo i ekonomiju.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1. Predlog 

Relevantno poglavlje: Poglavlja 2.4. Tehnološki tokovi u svetu i Republici Srbiji; 2.4.3. Prioritetne tehnologije koje imaju širi ekonomski i društveni značaj; Mera 1.3. Podsticanje saradnje nauke, privrede i javnog sektora; Mera 1.4. Razvoj i sprovođenje programa akceleracije i komercijalizacije rezultata istraživanja; Mera 1.5. Integracija naučnih rezultata u rešavanje društvenih izazova i razvoj javnih politika; Akcioni plan. 

Predlog izmene: 

Predlažemo da se u okviru Strategije i Akcionog plana razmotri mogućnost razvoja nacionalnih ili sektorskih testbed/sandbox okruženja za digitalne inovacije i inovacije zasnovane na naprednim tehnologijama. Takva okruženja bi omogućila da naučnoistraživačke organizacije, startap zajednica, mala i srednja preduzeća, javni sektor i veliki privredni sistemi zajednički testiraju, validiraju i pripremaju inovativna rešenja za širu primenu. 

Predlažemo da se ovaj instrument eksplicitno pozicionira u Akcionom planu, kao aktivnost u okviru mera koje se odnose na saradnju nauke, privrede i javnog sektora, akceleraciju i komercijalizaciju rezultata istraživanja, odnosno integraciju naučnih rezultata u rešavanje društvenih izazova i razvoj javnih politika. 

Ovaj model bi mogao biti postavljen kao otvoren, konkurentan i tehnološki neutralan okvir, uz jasna pravila pristupa infrastrukturi, podacima, intelektualnoj svojini, interoperabilnosti, bezbednosti i zaštiti podataka. Pristup testbed/sandbox okruženjima mogao bi da bude zasnovan na javnim pozivima, transparentnim kriterijumima, dokazanoj inovativnosti, zrelosti rešenja za testiranje, proceni koristi, planu upravljanja rizicima, pravilima zaštite podataka i izlaznim kriterijumima za prelazak iz pilot faze u operativnu primenu. 

Takođe, predlažemo da se, radi jasnijeg razumevanja ovog instrumenta, u Strategiji razlikuju tri moguća tipa okruženja: 

· tehničke testbed platforme za validaciju tehnologije u relevantnom ili realnom okruženju; 

· regulatorni sandbox mehanizmi za kontrolisano testiranje inovativnih rešenja pod nadzorom nadležnih tela; 

· living lab okruženja za testiranje rešenja sa korisnicima u realnom javnom ili poslovnom kontekstu. 

U oblasti elektronskih komunikacija i digitalnih tehnologija, ovakva okruženja mogla bi da obuhvate: 5G/6G i napredne mrežne tehnologije, IoT rešenja, cloud i edge computing, data/AI platforme, analitiku podataka, sajber-bezbednost, pametne gradove, digitalne javne usluge, e-zdravstvo, e-obrazovanje, automatizaciju poslovnih i javnih procesa, kao i napredna korisnička iskustva i digitalne servise.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Predlažemo da se u okviru mera koje se odnose na saradnju nauke, privrede i javnog sektora dodatno prepozna uloga velikih infrastrukturnih i digitalnih sistema kao okruženja za testiranje i implementaciju inovativnih rešenja u realnim uslovima. I u ovom slučaju možemo biti jedan od relevantnih partnera u takvom modelu saradnje, posebno u oblastima elektronskih komunikacionih mreža i usluga, digitalnih platformi, cloud infrastrukture, podataka, veštačke inteligencije, IoT rešenja i sajber-bezbednosti. 

Uloga velikih infrastrukturnih i digitalnih sistema u ovakvom modelu može biti uloga domaćina, tehničkog partnera i okruženja za validaciju, uz principe otvorenog pristupa, interoperabilnosti, konkurentske neutralnosti, zaštite poverljivih podataka i sprečavanja ekskluzivnog favorizovanja pojedinačnih učesnika. 

Obrazloženje upućenog predloga za izmenu Predloga strategije: 

Jedan od važnih preduslova za jače povezivanje nauke i privrede jeste omogućavanje da se nova znanja, tehnologije i inovativna rešenja testiraju, provere i pripreme za primenu u realnom okruženju. Veliki infrastrukturni i digitalni sistemi mogu predstavljati relevantno okruženje za takvu vrstu saradnje, jer raspolažu razvijenom infrastrukturom, kompleksnim procesima, digitalnim kanalima i iskustvom u operativnoj primeni savremenih tehnologija. 

Razvoj testbed/sandbox modela omogućio bi da se inovativna rešenja testiraju pre većih investicija i šire primene, uz blagovremeno sagledavanje tehničkih, regulatornih, bezbednosnih, organizacionih i poslovnih aspekata njihove primene. Na taj način bi se dodatno podržala saradnja nauke, privrede i javnog sektora, povećala verovatnoća prelaska pilot-projekata u realnu primenu i doprinelo boljoj komercijalizaciji i društvenoj korisnosti rezultata naučnoistraživačkog rada. 

1. Predlog 

Relevantno poglavlje: 2.2.1. Nacionalni pravni okvir i razvojne strategije u Republici Srbiji; 2.2.2. Međunarodni okvir za donošenje Strategije, posebno deo Usklađenost sa politikom i legislativom EU; 2.4.3. Prioritetne tehnologije koje imaju širi ekonomski i društveni značaj, posebno tehnološka oblast Sajber bezbednost i digitalna otpornost; 6. Mehanizam za sprovođenje i praćenje realizacije Strategije; PC 6 – Unapređenje upravljanja, efikasnosti i održivosti sistema nauke; Akcioni plan za period od 2026. do 2028. godine. 


	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама

	Predlog izmene: 

�. U poglavlju o usklađenosti (2.2) i u mehanizmu sprovođenja (6) bilo bi svrsishodno predvideti načelo usklađenosti istraživačko-inovacione infrastrukture i rešenja zasnovanih na veštačkoj inteligenciji sa važećim okvirom informacione bezbednosti i zaštite podataka. 

�. Pored upućivanja na relevantni okvir Evropske unije, uključujući NIS2 direktivu i EU strategiju sajber bezbednosti, preporučuje se i navođenje domaćeg regulatornog i institucionalnog okvira, naročito Zakona o informacionoj bezbednosti, nacionalnog CERT-a/CSIRT mreže i metodologije procene rizika za IKT sisteme od posebnog značaja. 

�. Za naučnoistraživačku infrastrukturu od posebnog značaja potrebno je razmotriti doslednu primenu principa da se u fazama planiranja, razvoja i puštanja u rad sistemski uvažavaju zahtevi informacione bezbednosti, zaštite podataka i procene rizika, u skladu sa važećom metodologijom pre njenog puštanja u rad. 

�. U oblasti istraživanja i razvoja visokorizičnih sistema veštačke inteligencije bilo bi korisno uvažiti osnovne principe EU Akta o veštačkoj inteligenciji, posebno u delu upravljanja rizikom, dokumentovanja sistema, transparentnosti i ljudskog nadzora, kao pripremu za budući domaći okvir i dalje evropske integracije. 

�. Takođe bi bilo celishodno predvideti bližu saradnju istraživačke zajednice sa nacionalnim CERT-om, naročito u oblasti razmene informacija o pretnjama, stručnih obuka i zajedničkih istraživanja usmerenih na zaštitu kritične infrastrukture. 

Obrazloženje upućenog predloga za izmenu Predloga strategije: 

U tabeli prioritetnih tehnologija (2.4.3), sajber-bezbednost i „digitalni suverenitet države” vezuju se isključivo za EU akte — EU Cybersecurity Strategy i NIS2 direktivu. Predlog, međutim, ne pominje domaći Zakon o informacionoj bezbednosti (ZIB), nacionalni CERT (pri RATEL-u) i CSIRT mrežu, niti novu metodologiju procene rizika za IKT sisteme od posebnog značaja. Slično, veštačka inteligencija se tretira kao prioritetna tehnologija i oblast finansiranja (uz upućivanje na domaću Strategiju razvoja veštačke inteligencije 2025-2030), ali ne i kao predmet nove regulacije — logike EU Akta o veštačkoj inteligenciji (upravljanje rizikom, transparentnost, ljudski nadzor). Pri tome, i sama istraživačka infrastruktura (Državni data centar, HPC, repozitorijumi podataka) sve više postaje „IKT sistem od posebnog značaja”, pa bi njena bezbednost trebalo da bude eksplicitno uređena. 


	Примедбe се прихватају

Предметна корекција извршена и одговарајући додатак за акциони план унет у текст у складу са захтевом у свим потребним садржајним целинама

	1. Predlog 

Relevantno poglavlje: 2.3.4. Strateške investicije u naučnoistraživačku infrastrukturu i tehnološku modernizaciju; 2.3.5. Ulaganja u naučnoistraživačku infrastrukturu; 2.4.3. Prioritetne tehnologije koje imaju širi ekonomski i društveni značaj, posebno tehnološka oblast Kvantne i HPC tehnologije; PC 1 – Povećanje doprinosa nauke privrednom i društvenom razvoju, posebno mere 1.3, 1.4. i 1.5; PC 3 – Jačanje međunarodne pozicije i integracije srpske nauke, posebno mera 3.3. Integracija u međunarodne istraživačke infrastrukture; PC 6 – Unapređenje upravljanja, efikasnosti i održivosti sistema nauke; Akcioni plan za period od 2026. do 2028. godine. 

Predlog izmene: 

�. Uvesti aktivnost „Nacionalni plan računarskih kapaciteta za nauku i veštačku inteligenciju” (compute roadmap), sa merljivim ciljevima (raspoloživi GPU kapacitet, prosečno vreme čekanja na resurse, stepen iskorišćenosti). 

Definisati transparentan model deljenog pristupa suverenom compute/cloud kapacitetu za NIO, naučno-tehnološke parkove i startape (javni pozivi, kriterijumi, kvote). 

Povezati domaće kapacitete sa EuroHPC-om (pristup evropskim superračunarima) i predvideti komercijalne data centre kao dopunski i redundantni kapacitet. 

Uključiti dimenziju energetske efikasnosti i „zelenih” data centara (obnovljivi izvori, ponovna upotreba toplote) — u vezi sa ESG ciljevima i EU Zelenim planom. 

Prepoznati da se AI/ICT talenti zadržavaju tamo gde postoji pristup vrhunskom compute-u i podacima — čime ova mera direktno podupire i ciljeve zadržavanja mladih istraživača (PC2). 

Obrazloženje upućenog predloga za izmenu Predloga strategije: 

Predlog Strategije nauke prepoznaje značaj Državnog data centra u Kragujevcu i njegovu superkompjutersku infrastrukturu kao važan resurs za naučnoistraživački rad, razvoj i inovacije, koji treba da bude dostupan naučnim organizacijama i inovativnim kompanijama. Imajući u vidu ubrzan razvoj veštačke inteligencije, obradu velikih skupova podataka i rastuću potrebu za računarskim i akceleratorskim kapacitetima, bilo bi korisno razmotriti i razvoj šireg i dugoročno održivog okvira za korišćenje računarske i data-centar infrastrukture u funkciji nauke i inovacija. Takav pristup trebalo bi da obuhvati planiranje daljeg skaliranja kapaciteta, jasnije modele pristupa resursima za naučnoistraživačke organizacije, naučno-tehnološke parkove i startape, kao i mogućnost komplementarnog korišćenja državnih i komercijalnih data-centar kapaciteta, uz uvažavanje zahteva pouzdanosti, bezbednosti, energetske efikasnosti i geografske otpornosti infrastrukture. 
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1. Predlog 

Relevantno poglavlje: 2.3.4. Strateške investicije u naučnoistraživačku infrastrukturu i tehnološku modernizaciju; 2.3.5. Ulaganja u naučnoistraživačku infrastrukturu; 2.4. Tehnološki tokovi u svetu i Republici Srbiji; 2.4.3. Prioritetne tehnologije koje imaju širi ekonomski i društveni značaj, posebno oblast unapređenog povezivanja, 5G, 6G, Wi-Fi 6/7 i povezane digitalne infrastrukture; PC 1 – Povećanje doprinosa nauke privrednom i društvenom razvoju, mera 1.3. Podsticanje saradnje nauke, privrede i javnog sektora; PC 3 – Jačanje međunarodne pozicije i integracije srpske nauke, mera 3.3. Integracija u međunarodne istraživačke infrastrukture; PC 6 – Unapređenje upravljanja, efikasnosti i održivosti sistema nauke; Akcioni plan za period od 2026. do 2028. godine. 

Predlog izmene: 

�. Uvesti aktivnost „Digitalna povezanost istraživačkog sistema” — gigabitna/optička povezanost NIO i NTP i unapređenje akademske mreže i njene evropske povezanosti. 

�. Predvideti pilotiranje privatnih 5G/edge mreža u naučno-tehnološkim parkovima i univerzitetskim kampusima za primenjena istraživanja. 

�. Uvesti pokazatelje: udeo NIO i NTP sa gigabitnom povezanošću; broj istraživačkih 5G/edge pilota. 

Obrazloženje upućenog predloga za izmenu Predloga strategije: 

Predlog startegije „unapređeno povezivanje” (5G/6G, Wi-Fi 6/7, niskoorbitalni sateliti) tretira kao tehnološku oblast istraživanja, ali ne prepoznaje povezanost kao infrastrukturni preduslov same nauke. Ne pominju se: akademska istraživačka mreža (AMRES) i njena povezanost sa evropskom mrežom (GÉANT), gigabitna/optička povezanost univerziteta, instituta i naučno-tehnoloških parkova, niti privatne 5G „campus” mreže za istraživanje (Industrija 4.0, autonomni sistemi, mobilnost, e-zdravstvo). Bez pouzdane, kapacitetne povezanosti, pristup EOSC-u (European Open Science Cloud), EuroHPC-u i deljenju velikih skupova podataka ostaje ograničen.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1. Predlog 

Relevantno poglavlje: 2.3.6. Rezultati naučnoistraživačkog rada; 2.4.3. Prioritetne tehnologije koje imaju širi ekonomski i društveni značaj, posebno oblasti veštačke inteligencije i naprednih digitalnih tehnologija, cloud i edge computing i kvantne i HPC tehnologije; PC 3 – Jačanje međunarodne pozicije i integracije srpske nauke, mera 3.3. Integracija u međunarodne istraživačke infrastrukture, uključujući Evropski oblak otvorene nauke; PC 4 – Unapređenje interdisciplinarnosti, ravnoteže i društvene relevantnosti naučnih istraživanja; PC 6 – Unapređenje upravljanja, efikasnosti i održivosti sistema nauke; Akcioni plan za period od 2026. do 2028. godine. 

Predlog izmene: 

�. Uvesti meru/aktivnost „Nacionalni okvir za istraživačke podatke” — FAIR principi i pravilo „otvoreno koliko je moguće, zatvoreno koliko je nužno”. 

�. Uspostaviti nacionalni uređenu digitalnu „biblioteku” istraživačkih podataka, ne samo naučnih radova i publikacija, koja bi bila povezana sa EOSC-om i pripremiti učešće u evropskim prostorima podataka 

�. Ugraditi jasna pravila zaštite podataka o ličnosti (usklađenost sa domaćim propisima i logikom GDPR-a) i informacione bezbednosti (veza sa Komentarom 1) za puno poštovanje privatnosti). 

Obrazloženje upućenog predloga za izmenu Predloga strategije: 

Dokument na više mesta pominje otvorenu nauku i integraciju u Evropski oblak otvorene nauke (EOSC), što je pozitivno. Ipak, nema zaokruženu nacionalnu politiku istraživačkih podataka: FAIR principe (pronalažljivi, dostupni, interoperabilni, ponovo upotrebljivi), nacionalni repozitorijum/prostor istraživačkih podataka, jasno upravljanje podacima (data governance), niti usklađivanje sa EU okvirom (Akt o upravljanju podacima i Akt o podacima) i sa zajedničkim evropskim prostorima podataka (zdravstvo, mobilnost, energetika i dr.). S obzirom na to da su podaci „gorivo” za veštačku inteligenciju, ovaj sloj zaslužuje jače pozicioniranje. 


	Примедбe се прихватају

Предметна корекција извршена и одговарајући додатак 

унет у текст у складу са захтевом у свим потребним садржајним целинама

	1. Predlog 

Relevantno poglavlje: PC 1 – Povećanje doprinosa nauke privrednom i društvenom razvoju, posebno mera 1.2. Jačanje kapaciteta za transfer tehnologije i razvoj poslovanja i mera 1.3. Podsticanje saradnje nauke, privrede i javnog sektora; 2.4. Tehnološki tokovi u svetu i Republici Srbiji; 2.4.3. Prioritetne tehnologije koje imaju širi ekonomski i društveni značaj; PC 3 – Jačanje međunarodne pozicije i integracije srpske nauke; Akcioni plan za period od 2026. do 2028. godine. 

Predlog izmene: 

�. Pozicionirati NTP kao „digitalne inovacione čvorove” sa standardnim skupom digitalnih servisa: povezanost, edge/cloud, pristup HPC-u, sajber testiranje i podrška komercijalizaciji. 

�. Eksplicitno povezati NTP sa mrežom EDIH-ova i programom Digitalna Evropa (pristup EU finansiranju i uslugama). 

�. Uvesti pokazatelj: broj MSP i startapa koji kroz NTP koriste napredne digitalne kapacitete (VI / HPC / sajber-bezbednost). 

Obrazloženje upućenog predloga za izmenu Predloga strategije: 

Imajući u vidu pravce razvoja evropskih politika u oblasti digitalne transformacije, posebno u okviru programa Digitalna Evropa i mreže evropskih digitalnih inovacionih habova (EDIH), bilo bi korisno dodatno razmotriti ulogu naučno-tehnoloških parkova kao tačaka pristupa naprednim digitalnim kapacitetima za mala i srednja preduzeća, startape, naučnoistraživačke organizacije i druge aktere inovacionog ekosistema. Takav pristup mogao bi da doprinese boljem povezivanju istraživačkih rezultata sa potrebama privrede, većoj dostupnosti kapaciteta u oblastima veštačke inteligencije, računarstva visokih performansi, sajber bezbednosti, cloud i edge tehnologija, kao i snažnijem uključivanju domaćih aktera u evropske programe i mreže digitalnih inovacija.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1. Predlog 

Relevantno poglavlje: 4.2. Posebni ciljevi Strategije, posebno PC 2 – Unapređenje naučne izvrsnosti istraživača i kvaliteta naučnoistraživačkog rada i PC 3 – Jačanje međunarodne pozicije i integracije srpske nauke; PC 2, mere 2.1. Unapređenje naučne izvrsnosti, 2.2. Kontinuirana podrška vrhunskim istraživačkim projektima i 2.3. Razvoj i unapređenje istraživačkih kompetencija i karijernih puteva; PC 3, mere 3.1. Podrška učešću akademskog i privrednog sektora u međunarodnim naučnoistraživačkim programima i fondovima, 3.2. Unapređenje međunarodne naučne saradnje i promocija naučne diplomatije i 3.3. Integracija u međunarodne istraživačke infrastrukture; 5.1. Analiza efekata mera; Akcioni plan za period od 2026. do 2028. godine. 

Predlog izmene: 

· U okviru mera izvrsnosti i internacionalizacije prepoznati i podsticati učešće istraživača i inženjera u međunarodnim telima za standardizaciju. 

· Uvesti pokazatelje: broj tehničkih doprinosa/predloga u međunarodnim telima za standardizaciju; broj domaćih eksperata u radnim grupama; broj patenata i tehničkih rešenja povezanih sa standardima. 

· Predvideti podršku (kotizacije, putni troškovi) i priznavanje standardizacionog rada u sistemu vrednovanja istraživača. 

Obrazloženje upućenog predloga za izmenu Predloga strategije: 

Predlog Strategije nauke meri naučnu izvrsnost i međunarodnu vidljivost pretežno klasičnim akademskim pokazateljima (publikacije, citiranost, projekti), dok učešće u međunarodnim telima za standardizaciju nije prepoznato kao kanal uticaja. Za oblast informaciono-komunikacionih tehnologija, jedan od najsnažnijih puteva pretvaranja istraživanja u globalni uticaj jeste doprinos standardima (npr. 3GPP i ETSI za mobilne mreže, ITU, CEN/CENELEC). Ovaj kanal u Predlogu nije obrađen.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	6. ПРЕДЛАГАЧ 

Име и презиме, односно назив организације и институције: Mr sci med dr Jordan Petrovic

1. Општи коментари и сугестије у односу на Предлог Стратегије као целине

Текст Предлога стратегије звучи охрабрујуће у том смислу што најављује повећање улагања у науку и интензивирање научноистраживачког рада у Србији, али је ипак врло уопштен и чини се да му понегде недостају конкретни описи мера којима би било могуће унапредити научну делатност у земљи.

2. Конкретан део Предлога Стратегије чију измену предлажете и Ваш предлог
за измену

Конкретно, ради се о мерама за остваривање циљева стратегије (циљеви, иначе, у целини, су добро постављени). Наводи се да је циљ задржати постојеће научне кадрове и каже се да је потребно "створити подстицајно окружење које омогућава истраживачима да остваре свој пун потенцијал" (стр. 69), али се конкретније не каже како се то намерава урадити. Ова уопштена језичка формулација нарочито забрињава када се има у виду то да је у непосредној прошлости немали број истраживача након више година ангажовања и чак успешно испуњених услова за избор у звање изгубио радно место, најчешће због личних одлука руководилаца научноистраживачких организација. У овом смислу, важно је истаћи да би подстицајно окружење за научни рад морало да подразумева сигурност запослења, односно институционалног финансирања, за кадрове који редовно и благовремено испуњавају законом прописане услове за избор и реизбор у звања. То значи добијање радних уговора у трајању звања, уместо једногодишњих уговора, и бољу комуникацију између Министарства науке и руководилаца научноистраживачких организација, на такав начин да се спречавају отпуштања квалитетних кадрова из нерационалних и необјективних разлога. Такође, научни кадрови који остварују добре резултате у међународним оквирима, при чему се ту поготово мисли на објављивање научних чланака у часописима индексираним у базама Web of Science и Scopus (нарочито на енглеском језику), као и на монографије на светским страним језицима издате од реномираних страних издавача, не би смели да крајем сваке године буду забринути за своје радно место, већ се таквим истраживачима, који показују потенцијал за значајне успехе и значајан научни утицај на међународном нивоу, мора обезбедити сигурност основног финансирања. Нарочито (али не искључиво) треба подржати научнике који у последње време бележе раст успешне активности, односно публиковања у престижним часописима, и обезбедити им сигурност и трајност радних места. У тексту Предлога стратегије је тачно примећено да српска популација стари и да то, на дуже стазе, ствара проблем одрживости научне делатности у Србији на респектабилном нивоу. Стога је нарочито важно да се сви расположиви школовани (формирани) кадрови (као и они млађи који су заинтересовани да се тек школују) задрже у земљи, јер се тиме омогућава релативно добра функционалност српског научног система у дужем временском периоду. Међутим, да би се то и остварило, потребно је наведене генерализоване циљеве спровести у дело конкретним мерама, добронамерним према свим истраживачима за које се по њиховој продукцији јасно види да улажу велики труд и да тај њихов труд има резултата у смислу успешне публикације у високо селективним часописима. Нарочито треба истаћи хуманистичке науке, односно нарочито треба истаћи потребу за задржавањем постојећих кадрова у хуманистичким наукама, зато што су оне угрожене на глобалном нивоу, због успона вештачке интелигенције и вишедеценијског фаворизовања природно-техничких наука као практичнијих и применљивијих у свакодневном животу. Мудри знају да опстанак модерне цивилизације зависи управо од одржања хуманистичких дисциплина зато што оне треба да воде природне и инжењерске науке у етичном, хуманом и племенитом правцу. Зато не сме да се дозволи да хуманистичке дисциплине заостају за STEM дисциплинама и текст Предлога стратегије и препознаје ту потребу, с тим што се треба постарати да његове уопштене формулације буду јасније конкретизиване и потом спроведене у дело. Улагања у хуманистичке науке, иначе, имају и репутациони аспект, с обзиром на то да би се њима ојачао углед српске академске заједнице у свету, јер Србија, нажалост, не стоји сјајно на међународним рангирањима светских универзитета по успеху у хуманистичким наукама (нпр. Times Higher Education ranking, QS ranking), за разлику од рангирања по успеху у природним и техничким наукама, где српски универзитети већ дуже време заузимају релативно висока места. Хуманистичка истраживања треба да имају подршку државе без обзира на то о чијем се идентитетском питању ради, домаћем (властитом) или страном (туђем), јер је, на крају крајева, због данашње високо развијене технологије, цео свет чврсто узајамно повезан и заједничким трудом мора да се бори против претњи и криза које муче савремену цивилизацију. Србија, свакако, може у спешно да опстаје само као део међународне заједнице, а не ван ње. 

3. Образложење упућеног предлога за измену Предлога Стратегије
Предложено суштински не мења садржај предлога стратегије, већ само позива на конкретније (јасније) језичко изражавање и, што је још важније, на ефикасност и добронамерност у практичном решавању проблема које муче истраживаче. Иако је протекли период био обележен растом научне продукције у неким дисциплинама, он је, нажалост, такође показао организационе слабости српског научног система, у том смислу да, што због непријатељства руководилаца научноистраживачких организација према истраживачима, што због неспремности Министарства науке да истраживаче заштити од непријатељске настројености руководилаца НИО, постојећи научни кадрови нису задржавани у систему у довољном броју. Оно што се овде предлаже, дакле, суштински циља на потребу да се сви расположиви кадрови заиста задрже у српском систему и да се обезбеди њихова мотивисаност за рад пружањем адекватних услова рада. Пракса је показала да портал еНауке, који је можда најинформативнији извор о текућем стању науке у Србији, не даје сасвим тачне податке о броју активних истраживача, с обзиром на то да неки од истраживача који се на њему воде као активни делатници, заправо имају само текуће звање, али не и радни однос, јер су их челници НИО отпустили, па зато њихов допринос ишчезава, односно или престају да стварају, или стварају под другом афилијацијом (инострана афилијација или независни истраживач). Реални број заиста активних истраживача је, дакле, нешто мањи него што је приказано. На крају крајева, научни систем, као и сваки други еснаф чине људи, а људи могу у свом послу бити успешни само ако се и према њима поступа људски. Зато ће будућност српске науке зависити од тога колико сви учесници у њој, са свих страна, буду човечни; а питање српске науке није неважно питање. У временима која долазе можда су образовање и наука једино што може спасити свет.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	7. ПРЕДЛАГАЧ 

Име и презиме, односно назив организације и институције: Институт за стратегијска истраживања, Универзитет одбране, Министарство одбране
1. Општи коментари и сугестије у односу на Предлог Стратегије као целине

Предлог стратегије науке, технолошког развоја и иновација за период 2026–2030. године није у довољној мери усклађен са Концептом тоталне одбране који је Влада Републике Србије усвојила Закључком И 05 Број: 00-640/2023 од 6. септембра 2023. године. Акциони план за спровођење Концепта тоталне одбране усвојен је Закључком Владе И 05 Број 00-420/2025 од 24. октобра 2025. године. Полазећи од чињенице да се војна неутралност, као важеће стратешко опредељење Републике Србије, ослања на концепт тоталне одбране, који подразумева интегрално ангажовање свих државних органа, научноистраживачких организација, привреде и других друштвених чинилаца у јачању способности државе за одбрану, сматрамо да је неопходно да и Стратегија науке у већој мери препозна улогу научноистраживачке делатности у развоју способности система одбране Републике Србије и да своје циљеве, мере и приоритетне области усклади са овим концептом.

Предлог стратегије у опису институционалног оквира националног научноистраживачког система готово искључиво полази од универзитета, факултета, научних и истраживачко-развојних института и других организација које обављају научноистраживачку делатност у складу са Законом о науци и истраживањима, док научноистраживачке организације које делују у оквиру појединих државних органа нису посебно препознате нити је размотрена њихова улога у остваривању циљева Стратегије. Са становишта Министарства одбране, посебан значај имају војне научноистраживачке установе, које Влада Републике Србије оснива у складу са чланом 12. став 16. Закона о одбрани („Службени гласник РС“, бр. 116/2007, 88/2009, 88/2009 – др. закон, 104/2009 – др. закон, 10/2015 и 36/2018) и које представљају саставни део научноистраживачких капацитета Републике Србије. Слични научноистраживачки капацитети постоје и у оквиру других државних органа, због чега би било целисходно да њихово место и улога у националном научноистраживачком систему буду јасније препознати и одговарајуће обухваћени мерама за остваривање циљева Стратегије.

Савремено безбедносно окружење показује да научноистраживачка делатност више није искључиво инструмент економског развоја, већ и један од основних предуслова националне безбедности, отпорности и способности државе да одговори на сложене кризе. Развој вештачке интелигенције, дигиталних и сајбер технологија, аутономних система, квантних и свемирских технологија суштински мења економске односе, функционисање друштва и карактер савремених оружаних сукоба. Због тога је неопходно да Стратегија науке, технолошког развоја и иновација препозна улогу научноистраживачке делатности у јачању способности Републике Србије за остваривање и заштиту националних и одбрамбених интереса, утврђених Стратегијом националне безбедности Републике Србије и Стратегијом одбране Републике Србије.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2. Конкретан део Предлога Стратегије чију измену предлажете и Ваш предлог за измену

Предлог број 1

У Поглављу 4 „Циљеви Стратегије“ и потпоглављу 4.2. „Посебни циљеви Стратегије“, након постојећих шест посебних циљева, додати посебни циљ број 7 (ПЦ 7) „Унапређење доприноса науке развоју одбрамбених способности Републике Србије“.

У оквиру посебног циља 7 (ПЦ 7) планирати следеће мере:

Мера 7.1. Успостављање редовних годишњих консултација Министарства одбране, научноистраживачких организација и других релевантних државних органа ради утврђивања приоритета научноистраживачког рада од значаја за систем одбране.

Опис мере 7.1.

Успоставити механизам редовних годишњих консултација Министарства одбране, научноистраживачких организација и других релевантних државних органа ради усклађивања научноистраживачких приоритета са потребама развоја система одбране и унапређења међусобне сарадње.

Мера 7.2. Јачање доприноса научноистраживачких организација спровођењу Концепта тоталне одбране Републике Србије кроз реализацију конкретних активности усаглашених са Министарство одбране

Опис мере 7.2.

Подстицати развој научних, технолошких, образовних и организационих капацитета научноистраживачких организација ради њиховог доприноса спровођењу Концепта тоталне одбране Републике Србије, јачању отпорности система одбране и обезбеђивању континуитета научноистраживачке делатности у условима ванредног и ратног стања.

Мера 7.3. Подстицање развоја војних наука, научних истраживања, технолошког развоја и иновација од значаја за систем одбране, укључујући развој технологија двоструке намене.

Опис мере 7.3.

Подстицати развој војних наука, научних истраживања, технолошког развоја и иновација од значаја за систем одбране, укључујући технологије двоструке намене, ради јачања одбрамбених способности Републике Србије, технолошке самосталности и конкурентности домаће научноистраживачке заједнице.

Мера 7.4. Јачање сарадње научноистраживачких организација и одбрамбене индустрије у реализацији заједничких истраживачких, развојних и иновационих пројеката.

Опис мере 7.4.

Подстицати успостављање и развој партнерстава научноистраживачких организација и одбрамбене индустрије ради реализације заједничких истраживачких, развојних и иновационих пројеката, ефикаснијег преноса знања и примене резултата научних истраживања.

Мера 7.5. Подстицање сарадње високошколских установа и Министарства одбране у реализацији постдипломских истраживања од значаја за развој одбрамбених способности Републике Србије.

Опис мере 7.5.

Подстицати успостављање програма сарадње високошколских установа и Универзитета одбране и научноистраживачких организација у Министарству одбране и Војсци Србије, ради осмишљавања и реализације постдипломских истраживања од значаја за развој одбрамбених способности Републике Србије, кроз обезбеђивање стручне, организационе, материјалне и истраживачке подршке докторандима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 2.

Неопходно је усагласити Предлог стратегијe науке технолошког развоја и иновација за период 2026-2030, као и Акциони план за његову примену у периоду 2026-2028 са важећом Стратегијом националне безбедности („Службени гласник РС“, број 94/2019-13), Стратегијом одбране Републике Србије („Службени гласник РС“, број 94/2019-4) и Законом о одбрани („Службени гласник РС“, бр. 116/2007, 88/2009, 88/2009 – др. закон, 104/2009 – др. закон, 10/2015 и 36/2018).


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 3.

У првој реченици Увода, на страни 5. Став 1, иза реченице „У савременом друштву, заснованом на знању, наука представља један од кључних стубова одрживог развоја, економског раста и унапређења квалитета живота“, додати: „Научноистраживачка делатност такође представља један од основних предуслова националне безбедности, отпорности и способности државе да одговори на сложене кризе“.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 4.

У редовима 11-13 првог пасуса Увода, реченицу: „Улога науке је нарочито наглашена у светлу глобалних изазова као што су климатске промене, дигитализација, енергетска криза и здравствене претње“, допунити тако да гласи „Улога науке је нарочито наглашена у светлу глобалних изазова као што су климатске промене, дигитализација, енергетска криза, безбедносне, одбрамбене и здравствене претње“.
	Примедбe се прихватају

Предметна корекција извршена и одговарајућа измена унета у текст у складу са захтевом у свим потребним садржајним целинама

	Предлог број 5.

У завршном пасусу Увода (на страни 6), у реченици: „Да би се остварио основни циљ Стратегије, који се огледа у унапређењу здравља грађана, просперитета и благостања, као и осигурања народне одбране, потребно је да она буде усаглашена са другим националним, регионалним и европским стратегијама, укључујући и стратегију којом се утврђују приоритетне области паметне специјализације“, формулацију „осигурања народне одбране“ заменити обликом „националне безбедности и отпорности Републике Србије“, тако да измењена реченица гласи: „Да би се остварио основни циљ Стратегије, који се огледа у унапређењу здравља грађана, просперитета и благостања, националне безбедности и отпорности Републике Србије, потребно је да она буде усаглашена са другим националним, регионалним и европским стратегијама, укључујући и стратегију којом се утврђују приоритетне области паметне специјализације.“
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 6.

На страни 46, у тачки 2.4.1. „Тематске области и истраживања неких најразвијенијих земаља“ (први пасус, пети ред), формулацију „народну одбрану“ заменити формулацијом „националну одбрану“, ради отклањања терминолошке неусклађености и доследног преношења значења појма national defense. Измењени део текста треба да гласи: „Искуства најразвијенијих земаља показују да је успешно управљање науком засновано на јасно дефинисаним приоритетима и дугорочним улагањима у кључне области. Имајући на уму нераскидиву везу и међусобну условљеност науке и технологије, Национални фонд за науку „промовише напредак науке, унапређење здравља нације, просперитет и благостање и обезбеђује националну одбрану“.


	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 7.

У оквиру поглавља 5. „Мере за остваривање циљева Стратегије“, потпоглавља 5.1. „Опис мера за остваривање циљева Стратегије“, предлажемо да се опис мере 1.5. „Интеграција научних резултата у решавање друштвених изазова и развој јавних политика“ допуни одредбом да друштвени изазови обухватају и питања националне безбедности, одбране, отпорности државе и друштва, управљања кризама и технолошке безбедности.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 8.

У оквиру поглавља 2.4.2. „Тематске области од значаја за Републику Србију“ предлажемо увођење нове тематске области под називом „Безбедност и одбрана“, са следећим описом:

„Безбедност и одбрана. Истраживања у овој тематској области обухватају питања националне безбедности, војне и цивилне одбране Републике Србије, стратегијског планирања, управљања кризама, отпорности државе и друштва, сајбер безбедности, информационих операција, хибридних претњи, технолошке безбедности, технологија двоструке намене, стратешког предвиђања, као и других питања од значаја за заштиту националних и одбрамбених интереса Републике Србије.“


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 9.

У оквиру поглавља 2.4.3. „Приоритетне технологије које имају шири економски и друштвени значај“ предлажемо да се после првог пасуса дода нови пасус који гласи:

„Посебан значај за Републику Србију имају технологије од значаја за националну безбедност и одбрану, укључујући вештачку интелигенцију, сајбер безбедност, аутономне системе, свемирске и квантне технологије, као и друге технологије двоструке намене (dual-use technologies), чији развој истовремено доприноси јачању одбрамбених способности, отпорности државе и друштва, технолошке конкурентности и привредног развоја Републике Србије.“


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 10.

У оквиру поглавља 4. „Циљеви Стратегије“, потпоглавља 4.2. „Посебни циљеви Стратегије“, предлажемо да се непосредно након навођења посебног циља 5 – „Развој друштвених и хуманистичких наука у домену јавних политика и стратешких циљева Републике Србије“ дода следећа реченица:

„У оквиру овог посебног циља нарочит значај имају истраживања у областима националне безбедности, одбране, спољне политике, управљања кризама и стратегијског планирања, која обезбеђују научну основу за креирање јавних политика и доношење стратешких одлука Републике Србије.“


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог број 11.

У оквиру мере 5.4. „Јачање капацитета друштвених наука за креирање јавних политика“ предлажемо допуну описа мере, тако да гласи:

„Ова мера подразумева подршку истраживањима која анализирају економске, демографске, социјалне, политичке и безбедносне процесе, уз развој анализа јавних политика и препорука заснованих на доказима за унапређење јавних политика и демократских процеса. Подршка обухвата и израду стратегијских анализа, процена, сценарија и предлога практичне политике у областима националне безбедности, одбране, спољне политике, управљања кризама, стратегијског планирања и другим областима од стратешког значаја за Републику Србију.“


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	3. Образложење упућеног предлога за измену Предлога Стратегије

Образложење предлога број 1

Иако члан 11. став 1. Закона о науци и истраживањима („Службени гласник РС“, бр. 49/2019 и 108/2025) прописује да се Стратегија научног и технолошког развоја Републике Србије усаглашава са стратегијом општег привредног и друштвеног развоја Републике Србије, као и другим националним, регионалним и европским стратегијама, у поглављу 2.2. „Планска документа“, односно потпоглављу 2.2.1. „Национални правни оквир и развојне стратегије у Републици Србији“, као релевантни национални стратешки и нормативни документи нису препознати Стратегија националне безбедности Републике Србије („Службени гласник РС“, број 94/2019), Стратегија одбране Републике Србије („Службени гласник РС“, број 94/2019) и Закон о одбрани („Службени гласник РС“, бр. 116/2007, 88/2009, 88/2009 – др. закон, 104/2009 – др. закон, 10/2015 и 36/2018).

Будући да наведени документи представљају темељни нормативни и стратешки оквир Републике Србије у области националне безбедности и одбране, а истовремено препознају научноистраживачку и технолошку делатност као један од кључних чинилаца развоја одбрамбених способности, јачања отпорности државе и заштите националних интереса, њихово изостављање из анализе националног стратешког оквира представља значајан методолошки недостатак Предлога стратегије.

Последица овог недостатка јесте да Предлог стратегије у довољној мери не сагледава потребе система националне безбедности и одбране у области научноистраживачке делатности, нити препознаје могућност да се научни потенцијали Републике Србије плански усмере ка јачању националне отпорности, технолошке самосталности, развоју технологија двоструке намене и обезбеђивању научне основе за доношење стратешких одлука и креирање јавних политика у областима спољне политике, безбедности, одбране, економије, енергетике, здравства, популационе политике и другим областима од стратешког значаја за Републику Србију.

Имајући у виду наведено, предлажемо да се у оквиру тачке 2.2.1. као релевантна планска документа уврсте Стратегија националне безбедности Републике Србије, Стратегија одбране Републике Србије и Закон о одбрани, као и да се њихова полазишта и захтеви који се односе на развој науке, технолошког развоја и иновација одговарајуће одразе и у Акционом плану за спровођење Стратегије.

Образложење предлога број 2

Предлогом стратегије није предвиђен ниједан посебан циљ који се односи на допринос науке развоју система одбране Републике Србије, иако национална безбедност и одбрана спадају међу основне функција државе, а научноистраживачка делатност представља један од кључних предуслова развоја савремених одбрамбених способности. Истовремено, Влада Републике Србије је усвојила Концепт тоталне одбране Републике Србије (2023), којим је наглашена потреба укључивања свих друштвених ресурса, укључујући научноистраживачке организације и високошколске установе, у јачање отпорности државе и система одбране.

Предложени посебан циљ омогућио би системско повезивање научноистраживачке делатности са потребама развоја система одбране кроз јачање капацитета научноистраживачких организација за допринос спровођењу Концепта тоталне одбране, успостављање механизама за утврђивање научноистраживачких приоритета од значаја за систем одбране, подстицање развоја војних наука, научних истраживања, технолошког развоја и иновација, развој сарадње система одбране, научноистраживачких организација и одбрамбене индустрије, као и стварање услова за развој новог научноистраживачког кадра кроз докторска истраживања од значаја за одбрану.

Увођењем овог посебног циља била би отклоњена постојећа празнина у Предлогу стратегије у погледу препознавања улоге науке у развоју одбрамбених способности Републике Србије, обезбедило би се потпуније усклађивање са националним стратешким документима из области безбедности и одбране. Уједно би били створени услови за дугорочно јачање научне подршке систему одбране, технолошке самосталности, отпорности државе и развоја научноистраживачких капацитета од значаја за систем одбране.

Образложење предлога број 3

Постојећа формулација Увода наглашава улогу науке као покретача одрживог развоја, економског раста и унапређења квалитета живота, али не препознаје њен значај за националну безбедност и отпорност државе. Савремено безбедносно окружење карактеришу убрзан научно-технолошки развој, интензивна геополитичка сучељавања и све већи значај технологија двоструке намене, услед чега научноистраживачка делатност постаје један од кључних чинилаца способности државе да благовремено препозна, разуме и ефикасно одговори на безбедносне изазове, ризике и претње.

Предложеном допуном не мења се основно концепцијско опредељење Стратегије, већ се оно проширује у складу са важећом Стратегијом националне безбедности Републике Србије и Стратегијом одбране Републике Србије, које научно-технолошки развој препознају као један од важних чинилаца јачања националне безбедности, одбране и отпорности државе. На тај начин Увод Стратегије пружио би потпунију слику о значају науке за укупни развој Републике Србије и био би усклађен са савременим схватањем да научноистраживачка делатност представља истовремено развојни, безбедносни и стратешки ресурс државе.

Образложење предлога број 4

Постојећа формулација препознаје климатске промене, дигитализацију, енергетску кризу и здравствене претње као глобалне изазове који наглашавају значај научноистраживачке делатности, али при томе изоставља безбедносне и одбрамбене изазове, који су у савременим међународним односима постали један од најзначајнијих покретача научног и технолошког развоја.

Убрзани развој вештачке интелигенције, сајбер технологија, аутономних система, квантних и свемирских технологија, као и све већи значај технологија двоструке намене, потврђују да су наука, технолошки развој и иновације постали један од кључних чинилаца јачања способности државе да заштити своје националне интересе и одговори на савремене безбедносне изазове. Стога сматрамо да је потребно да се безбедносне и одбрамбене претње изричито препознају као један од глобалних изазова који одређују улогу и приоритете научноистраживачке делатности.

Образложење предлога број 5

Формулација „народна одбрана“ представља термин који је био карактеристичан за нормативни и стратегијски систем Социјалистичке Федеративне Републике Југославије, заснован на концепту општенародне одбране и друштвене самозаштите. У савременом правном систему Републике Србије овај појам више није у употреби, већ су важећим Уставом, Законом о одбрани, Стратегијом националне безбедности Републике Србије и Стратегијом одбране Републике Србије успостављени појмови националне безбедности, одбране и отпорности државе и друштва.

Истовремено, предложена замена не представља само терминолошко усклађивање, већ и концепцијско унапређење текста. Савремено безбедносно окружење показује да се безбедност државе више не обезбеђује искључиво развојем одбрамбених способности, већ и јачањем укупне отпорности државе и друштва на војне и невојне ризике, кризе и претње. Због тога сматрамо да формулација „национална безбедност и отпорност Републике Србије“ прецизније одражава важећи нормативни оквир Републике Србије и савремено разумевање улоге научноистраживачке делатности у остваривању стратешких интереса државе.

Образложење предлога број 6

Формулација „народна одбрана“ представља термин који није у употреби у важећем правном и стратегијском систему Републике Србије, већ припада некадашњој терминологији заснованој на концепту општенародне одбране. Истовремено, из контекста је јасно да се наведени део текста односи на цитирање циљева Националног фонда за науку Сједињених Америчких Држава (National Science Foundation), у којем се користи израз national defense.

Будући да је одговарајући превод овог појма у савременом српском језику и важећој нормативној терминологији „национална одбрана“, а не „народна одбрана“, предложена измена отклања терминолошку неусклађеност, обезбеђује верније преношење значења изворног текста и усклађује Предлог стратегије са важећом терминологијом Републике Србије.

Образложење предлога број 7

Национална безбедност и одбрана представљају значајне области јавних политика Републике Србије, у оквиру којих се савремена друштва суочавају са неким од најзначајнијих стратешких изазова, укључујући јачање отпорности државе и друштва, управљање кризама и обезбеђивање технолошке безбедности. Имајући у виду да је циљ ове мере системско укључивање научноистраживачких организација у процесе идентификације, анализе и решавања друштвених изазова, као и у креирање и унапређење јавних политика, сматрамо да је неопходно да њоме буду обухваћене и наведене области. На тај начин омогућило би се систематско укључивање научних потенцијала у припрему стратешких докумената, процену ризика, анализу безбедносног окружења, развој политика отпорности, управљања кризама и технолошке безбедности, као и других јавних политика од значаја за националну безбедност, одбрану и дугорочни развој Републике Србије.

Образложење предлога број 8

Постојећи текст Предлога Стратегије као тематске области од значаја за Републику Србију препознаје више научних области које непосредно доприносе економском, технолошком и друштвеном развоју, али не издваја област безбедности и одбране као посебан предмет научноистраживачког рада. Сматрамо да такав приступ не одражава у довољној мери савремено безбедносно окружење, у којем научноистраживачка делатност има све значајнију улогу у јачању способности државе да одговори на сложене безбедносне изазове и кризе.

Истраживања у области безбедности и одбране имају изразито интердисциплинарни карактер и обухватају друштвене, хуманистичке, техничко-технолошке, природно-математичке и медицинске науке. Она доприносе развоју стратешког планирања, управљања кризама, процене ризика, сајбер безбедности, технолошке безбедности, развоју технологија двоструке намене, као и јачању отпорности државе и друштва на савремене безбедносне претње.

Имајући у виду значај који национална безбедност и одбрана имају за очување суверености, независности и укупног развоја Републике Србије, сматрамо да је оправдано да се ова област експлицитно препозна као једна од тематских области од значаја за Републику Србију. На тај начин створили би се услови да се научноистраживачки капацитети систематичније усмере ка решавању стратешких потреба државе, уз истовремено јачање сарадње између научноистраживачких организација, система одбране, других државних органа и привреде.

Образложење предлога број 9

Предлог Стратегије у постојећем облику препознаје више приоритетних технологија које имају непосредан значај за националну безбедност и одбрану Републике Србије, као што су вештачка интелигенција, сајбер безбедност, квантне, свемирске и друге напредне технологије. Међутим, њихов значај се сагледава искључиво у оквиру појединачних технолошких области, без изричитог препознавања заједничке категорије технологија од значаја за националну безбедност и одбрану, односно технологија двоструке намене (dual-use technologies).

Савремени технолошки развој карактерише све израженије преплитање цивилне и војне примене нових технологија, због чега се у стратешким документима Европске уније и других развијених држава технологије двоструке намене препознају као један од кључних праваца научноистраживачког, технолошког и иновационог развоја. Сматрамо да би њиховим јасним препознавањем у Стратегији била остварена боља повезаност научноистраживачке политике са потребама националне безбедности и одбране, јачањем технолошке отпорности, развојем домаће високотехнолошке привреде и унапређењем иновационих капацитета Републике Србије.

Образложење предлога број 10

Посебни циљ 5 оправдано препознаје значај друштвених и хуманистичких наука за развој јавних политика и остваривање стратешких циљева Републике Србије. Међутим, у његовом називу и пратећем тексту нису ближе одређене области јавних политика и стратешког одлучивања у којима научна истраживања могу имати нарочит значај.

Национална безбедност, одбрана, спољна политика, управљање кризама и стратегијско планирање представљају међусобно повезане области јавних политика у којима су резултати друштвених и хуманистичких наука неопходни за анализу сложених друштвених процеса, процену безбедносног окружења, идентификовање ризика и претњи, развој могућих сценарија и израду научно заснованих предлога за креирање јавних политика и доношење стратешких одлука.

Сматрамо да би изричитим навођењем ових области посебни циљ 5 био садржински прецизније одређен, а научноистраживачким организацијама и надлежним државним органима обезбеђен јаснији основ за сарадњу у изради анализа, процена и других научних резултата од значаја за заштиту националних интереса и дугорочни развој Републике Србије.

Образложење предлога број 11

Мера 5.4. оправдано препознаје значај друштвених наука за креирање јавних политика, али је њен постојећи садржај ограничен на анализу економских, демографских и социјалних процеса. На тај начин нису обухваћене области националне безбедности, одбране, спољне политике, управљања кризама и стратегијског планирања, иако се у њима јавне политике и стратешке одлуке морају заснивати на систематским научним анализама, проценама ризика, развоју могућих сценарија и предлозима практичне политике заснованим на доказима.

Друштвене и хуманистичке науке у овим областима имају посебан значај за анализу безбедносног окружења, препознавање дугорочних трендова, процену изазова, ризика и претњи, сагледавање могућих последица различитих опција деловања и израду научно утемељених препорука за доносиоце одлука. Сматрамо да би предложеном допуном мере била створена јаснија основа за систематско ангажовање научноистраживачких организација као аналитичке и експертске подршке органима државне управе у припреми и спровођењу јавних политика у областима националне безбедности, одбране, спољне политике, управљања кризама и другим областима од стратешког значаја за Републику Србију.


	

	8. ПРЕДЛАГАЧ 

Име и презиме, односно назив организације и институције: Друштво термичара Србије
1. Општи коментари и сугестије у односу на Предлог Стратегије као целине
Друштво термичара Србије поздравља опредељење Предлога стратегије да научноистраживачки рад снажније повеже са привредним и друштвеним развојем, зеленом и дигиталном трансформацијом и решавањем сложених технолошких изазова. Ипак, у документу није препозната термика као целовита, хоризонтална и стратешки значајна научно-инжењерска област. Она је делимично подведена под „енергетске и зелене технологије”, иако је њен домет знатно шири од производње и коришћења енергије.

Термичке, термо-флуидне и процесне науке обухватају фундаментална истраживања термодинамике, преноса топлоте и масе, механике флуида, вишефазних токова, сагоревања и реакционих процеса, као и развој технологија за енергетику, индустрију, зградарство, саобраћај, пољопривреду, прехрамбену и фармацеутску производњу, здравство, заштиту животне средине, одбрану, електронику и информациону инфраструктуру. Због тога термику није оправдано третирати само као подскуп енергетике.

Стратегија у садашњем облику недовољно препознаје значај топлоте као енергетског облика и термичких процеса као основе великог дела индустријске производње. Зелена транзиција се не може свести на производњу електричне енергије, електромобилност и батерије. Декарбонизација ниско-, средње- и високотемпературних процеса, системи грејања и хлађења, индустријска отпадна топлота, топлотне пумпе, когенерација, складиштење топлоте, соларна термика, геотермална енергија и интеграција процеса морају бити видљиви стратешки правци.

Посебан недостатак је што тематске области наведене у аналитичком делу нису преведене у одговарајуће мере, активности, буџетске линије и показатеље у Акционом плану. За примењене техничке науке није довољно пратити број публикација и пројеката. Потребно је мерити развој и верификацију прототипова, пилотских и демонстрационих постројења, пораст нивоа технолошке спремности, уштеде енергије и ресурса, смањење емисија, индустријску примену, стандарде, мерне методе, патенте, лиценце и уговоре са привредом.

Друштво термичара Србије сматра да Стратегија треба да успостави препознатљив национални оквир за термичке и процесне науке, да повеже универзитете, институте, привреду, јавна предузећа, стручна удружења и надлежна министарства, и да подржи истраживања од фундаменталног нивоа до индустријске демонстрације.

Имајући у виду да Предлог стратегије у једном документу обједињује науку, технолошки развој и иновације, постоји ризик да специфичности појединих техничких области остану на нивоу општих начела. Друштво термичара Србије не сматра да је неопходно формално раздвајање документа, али сматра неопходним да се за сваку стратешки важну технолошку област јасно разликују три нивоа: (1) дугорочни научноистраживачки правци и развој знања и кадрова, (2) технолошки развој до прототипа, пилотског и демонстрационог нивоа и (3) механизми индустријске примене, производње, иновација и комерцијализације. Без такве конкретизације, посебно у техничко-технолошким наукама, Стратегија може остати претежно описни документ, без довољне снаге да усмерава развој националних компетенција.

	Примедбe се прихватају

	2. Конкретни делови Предлога Стратегије чију измену предлажемо и предлози за измену

2.1. Поглавље 2.4.2 – Тематске области од значаја за Републику Србију

Предлаже се да се, после дела који се односи на енергетику, зелену транзицију и циркуларну економију, уведе посебан поднаслов:
„Термичке, термо-флуидне и процесне науке и технологије”
Предложени текст за уношење:

„Термичке, термо-флуидне и процесне науке представљају хоризонталну научно-технолошку основу за развој енергетике, индустрије, зградарства, саобраћаја, пољопривреде, прехрамбене и фармацеутске производње, здравства, заштите животне средине и критичне инфраструктуре. Приоритетни правци обухватају термодинамику, пренос топлоте и масе, механику флуида и вишефазне токове, сагоревање и реакционе процесе, термоенергетику, процесну технику, расхладну и криогену технику, грејање, климатизацију и вентилацију, топлотне пумпе, когенерацију, складиштење топлоте, коришћење отпадне топлоте, соларну термику, геотермалне системе, термичку конверзију биомасе и отпада, термичко управљање батеријама, електроником и дата центрима, нуклеарну термо-хидраулику, напредне материјале за високе температуре, термичку метрологију, експерименталну дијагностику, нумеричко моделовање, дигиталне близанце и безбедност термичких и процесних система. Развој ових области треба усмеравати ка повећању енергетске и ресурсне ефикасности, декарбонизацији, смањењу емисија, климатској отпорности, технолошкој самосталности и јачању конкурентности домаће привреде.”

	Примедбe се прихватају

	2.2. Поглавље 2.4.3 и Табела 3 – Приоритетне технологије
Предлаже се да се постојећа ставка „Енергетске и зелене технологије” допуни или да се уведе засебна приоритетна технологија под називом „Термичке, термо-флуидне и процесне технологије”.
Нови ред у Табели 3 треба да обухвати најмање следеће садржаје:
· високоефикасну конверзију, пренос, складиштење и коришћење топлоте;

· декарбонизацију индустријских процеса и производњу нискоугљеничне процесне топлоте
· топлотне пумпе, когенерацију и тригенерацију, даљинско грејање и хлађење и интеграцију локалних енергетских система;

· системе за коришћење отпадне топлоте и термичку интеграцију процеса;

· расхладну, криогену, климатизациону и вентилациону технику са еколошки прихватљивим радним флуидима;

· сагоревање, гасификацију, пиролизу, плазмене и друге термохемијске процесе, уз контролу емисија;

· вишефазне токове, турбомашине, размењиваче топлоте и напредну процесну опрему;

· термичко управљање батеријама, горивним ћелијама, електроником, дата центрима и другим високотехнолошким системима;

· експерименталне методе, мерну следивост, процену мерне несигурности, верификацију перформанси и развој стандарда;

· рачунарску динамику флуида, вишефизичко моделовање, оптимизацију, вештачку интелигенцију и дигиталне близанце термичких система

· 
	Примедбe се прихватају

	2.3. Акциони план – увођење посебне мере
У оквиру Посебног циља 1 – Повећање доприноса науке привредном и друштвеном развоју, предлаже се увођење нове мере:

„Национални програм истраживања, развоја и демонстрације термичких, термо-флуидних и процесних технологија”
Мера треба да подржи конзорцијуме научноистраживачких организација и корисника технологија, од лабораторијског истраживања до пилотске и индустријске демонстрације. Предност треба дати пројектима који решавају конкретне проблеме домаће привреде и јавног сектора, уз обавезно учешће крајњег корисника и план верификације резултата у реалним условима.
	Примедбe се прихватају

	2.4. Истраживачка инфраструктура и национална мрежа лабораторија
У меру која се односи на истраживачку инфраструктуру потребно је укључити формирање националне мреже лабораторија и пилотских постројења за термику и процесну технику, са јасним правилима отвореног приступа. Мрежа треба да обухвати:

· лабораторије за пренос топлоте и масе, механику флуида и вишефазне токове;

· испитне станице за котлове, турбомашине, размењиваче топлоте, топлотне пумпе, расхладне и HVAC системе;

· лабораторије и пилотска постројења за сагоревање, гасификацију, пиролизу, биогорива, водоник и Power-to-X процесе;

· инфраструктуру за термичку анализу материјала, високотемпературне процесе, корозију и деградацију опреме;

· мобилне мерне системе за теренска испитивања, енергетске прегледе, мерење емисија и верификацију перформанси;

· метролошке капацитете за температуру, притисак, проток, топлотни флукс, састав гасова, влажност и калориметрију;

· рачунарске капацитете за CFD, вишефизичке симулације, оптимизацију и дигиталне близанце.

	2.5. Показатељи резултата и ефеката
Поред општих библиометријских показатеља, за ову област треба увести показатеље који мере технолошки и друштвени ефекат:

· број развијених и верификованих прототипова, пилотских и демонстрационих система;

· број технологија код којих је повећан ниво технолошке спремности;

· број решења примењених у индустрији, енергетици, зградарству и јавном сектору;

· документоване уштеде енергије, воде и сировина и искоришћење отпадне топлоте;

· повећање енергетске и ексергијске ефикасности и смањење емисија и отпада;

· број индустријских уговора, патената, лиценци, техничких решења и софтверских алата са практичном применом;

· број развијених или унапређених мерних метода, процедура испитивања, стандарда и техничких смерница;

· број истраживача и инжењера обучених за рад на савременој термичкој и процесној опреми.
	Примедбe се прихватају

	2.6. Вредновање резултата у техничко-технолошким наукама
У мерама које се односе на научну изврсност и каријерне путеве потребно је изричито уважити специфичност примењених инжењерских истраживања. Поред публикација и цитираности, треба равноправно вредновати сложена техничка решења, развој и верификацију софтвера и модела, пројектовање пилотских система, теренска испитивања, допринос стандардима, акредитоване методе, патенте, лиценце, индустријску примену и документоване енергетске, еколошке и економске ефекте.

	Примедбe се прихватају

Предметна корекција извршена 



	2.7. Људски ресурси и очување инжењерских компетенција
У мере за развој истраживачких компетенција и задржавање младих кадрова потребно је укључити посебне програме за термодинамику, пренос топлоте и масе, механику флуида, сагоревање, процесну

технику, термоенергетику, расхладну и климатизациону технику, енергетску ефикасност и термичку метрологију. Поред подршке индустријским докторатима, заједничким лабораторијама са привредом, краткорочним стручним школама и програмима обуке на великим истраживачким и индустријским системима, потребно је увести и програме кадровске сукцесије у областима у којима су националне компетенције малобројне, старосно осетљиве или ће бити неопходне за технологије чија се примена очекује у наредним деценијама.

	Примедбe се прихватају

Предметна корекција извршена 



	2.7.1. Стратешко образовање младих кадрова за нуклеарну термику и термо-хидраулику
Предлог стратегије у оквиру приоритетних технологија већ препознаје „напредне нуклеарне и радијационе технологије за енергетику, медицину и индустрију”, укључујући развој нуклеарне безбедности. Такво опредељење мора бити праћено дугорочним програмом стварања сопствених стручних и научних кадрова. Развој ових компетенција треба започети пре евентуалног уласка у конкретне инвестиционе пројекте, јер се знање у нуклеарној енергетици не може створити накнадно нити искључиво куповином технологије.

Програм треба да обухвати најмање следеће области:

• реакторску термо-хидраулику, спрегу неутронике и термо-хидраулике и анализу преноса топлоте у нормалним, прелазним и удесним режимима;

• једнофазне и двофазне токове, кључање и кондензацију, критични топлотни флукс, природну и принудну циркулацију и одвођење заостале топлоте;

• пасивне системе безбедности, термо-хидраулику заштитне зграде и термичке појаве релевантне за тешке удесе;

• CFD, системске термо-хидрауличке кодове, вишефизичко моделовање, верификацију и валидацију модела и квантификацију неизвесности;

• термичка напрезања, високотемпературне материјале, старење, деградацију и процену преосталог века опреме;

• експерименталне термо-хидрауличке петље, напредну инструментацију, мерну следивост и дијагностику процеса;

• термичке и струјне аспекте малих модуларних и других напредних реакторских концепата, без унапред датог фаворизовања једне технологије.

За ове области потребно је успоставити циљане мастер и докторске теме, стипендије и рана истраживачка запослења, заједничко менторство универзитета и института, дугорочније истраживачке боравке у референтним иностраним центрима, као и програм повратка и укључивања обучених младих истраживача у домаће тимове. Паралелно треба развијати домаћу експерименталну инфраструктуру која омогућава обуку на нерадиоактивним термо-хидрауличким петљама, валидацију модела и стицање практичног искуства пре рада на нуклеарним системима.

Показатељи овог програма не треба да буду само број публикација, већ и број новоформираних истраживачких група, младих истраживача обучених у приоритетним областима, докторских дисертација и специјализованих курсева, реализованих међународних усавршавања са повратком у земљу, развијених и верификованих модела и експерименталних петљи, као и број кадрова способних да независно учествују у спецификацији, анализи безбедности, верификацији и надзору будућих нуклеарних пројеката.
	Примедбe се прихватају

	2.8. Интердисциплинарност и примена термике у другим секторима
У оквиру мере за интердисциплинарност треба експлицитно препознати везе термичких наука са материјалима, хемијом, физиком, електротехником, аутоматиком, вештачком интелигенцијом, биотехнологијом, медицином, аграрним и прехрамбеним наукама, архитектуром и заштитом животне средине. Посебно треба подржати истраживања у областима стерилизације и сушења, хладног ланца, термичке обраде хране и лекова, микроклиме и квалитета унутрашњег ваздуха, термичког комфора, топлотних острва у градовима и климатске отпорности зграда и инфраструктуре.
	Примедбe се прихватају

	2.9. Модел сарадње института, универзитета и привреде на комплексним технолошким пројектима
У оквиру мера које се односе на сарадњу науке и привреде, интердисциплинарност и удруживање капацитета потребно је разрадити посебан модел за комплексне развојне пројекте у којима резултат није појединачна публикација или патент, већ нова опрема, уређај, постројење или интегрисана технологија. Такав модел треба да предвиди вишегодишње конзорцијуме у којима су јасно дефинисани носилац системске интеграције, научноистраживачки задаци, пројектовање и инжењеринг, домаћа производња опреме где је могућа, улога крајњег корисника, независна верификација перформанси и правила интелектуалне својине и коришћења резултата. Финансирање треба да буде фазно, везано за техничке прекретнице и прелаз од лабораторијског резултата ка пилотској и индустријској демонстрацији.
	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	2.10. Функционално повезивање капацитета у великим мултидисциплинарним институтима
Предлог стратегије треба да препозна и унутрашњу способност великих мултидисциплинарних института и развојних организација да формирају тимове око комплексних проблема као важан предуслов технолошког развоја. Није потребно прописивати административну организацију појединачних институција, али је оправдано подстицати функционалне механизме као што су тематски центри и платформе, матрични пројектни тимови који повезују различите лабораторије, заједничко коришћење капиталне опреме, интерни програми за покретање интердисциплинарних истраживања и професионално управљање великим развојним пројектима. Ово је нарочито важно за области као што су енергетика, нуклеарне технологије, заштита животне средине, климатске промене и процесне технологије, где једна лабораторија или једна научна дисциплина не може самостално да обезбеди целокупан ланац знања и развоја.

	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	2.11. Управљање програмом и учешће научних и стручних друштава
За припрему тематских програма, дефинисање показатеља и периодично оцењивање реализације треба успоставити стални саветодавни механизам у коме би, поред надлежних министарстава, научноистраживачких организација и привреде, учествовала и релевантна научна и стручна друштва. Друштво термичара Србије може допринети мапирању компетенција, формулисању истраживачких приоритета, повезивању истраживача и индустрије, ширењу добре инжењерске праксе и стручној верификацији резултата.
	Примедбe се прихватају

Предметна корекција извршена 

	2.12. Редакцијска исправка назива Акционог плана
У наслову документа и обрасца потребно је исправити очигледну техничку грешку „20026–2028” у „2026–2028”.

	Примедбe се прихватају

Предметна корекција извршена 

	3. Образложење упућених предлога за измену Предлога Стратегије
Термика је једна од темељних области техничких и природних наука. Њене методе и резултати непосредно одређују ефикасност, безбедност, емисије, поузданост и трошкове постројења и производа у великом броју привредних и јавних сектора. Због тога њено стратешко позиционирање не сме бити ограничено на производњу електричне енергије или на ужи оквир „зелених технологија”.

Србија располаже дугом традицијом и значајним кадровским и инфраструктурним капацитетима у термоенергетици, процесној техници, механици флуида, сагоревању, расхладној техници, грејању и климатизацији, енергетској ефикасности и заштити животне средине. Међутим, ови капацитети су распршени и недовољно повезани са развојним потребама привреде. Стратегија треба да омогући њихово програмско удруживање и заједничко коришћење скупе истраживачке опреме.

Велики део декарбонизације привреде зависи од решавања проблема процесне топлоте, грејања, хлађења, сушења, термичке обраде, складиштења топлоте и коришћења отпадне топлоте. Без развоја домаћих знања у овим областима, транзиција ће се свести на увоз опреме и лиценци, без значајног раста домаће додате вредности и технолошке самосталности.

Термичка и процесна истраживања захтевају сложену експерименталну инфраструктуру, дуготрајна испитивања и верификацију у реалним условима. Класични краткорочни пројекти, усмерени пре свега на публикације, не обезбеђују прелаз од научног резултата до поуздане технологије. Зато су неопходни вишегодишњи програми, пилотска и демонстрациона постројења, индустријски партнери и јасни критеријуми техничке успешности.

Следивост мерења, процена мерне несигурности, стандардизоване методе испитивања и независна верификација перформанси неопходни су за поуздан трансфер технологије, енергетске прегледе, контролу емисија, уговорне гаранције и спровођење јавних политика. Ови елементи су у Предлогу стратегије недовољно видљиви, иако представљају једну од главних веза између науке, инжењерске праксе и регулативе.

Уважавање специфичних резултата техничко-технолошких истраживања важно је и за задржавање младих истраживача. Систем који признаје само публикације, а недовољно вреднује прототип, испитну методу, софтвер, техничко решење, стандард или верификовану индустријску примену, не подстиче истраживаче да преузму сложене и дугорочне развојне задатке.

Посебно је важно благовремено обновити компетенције за нуклеарну термику и термо-хидраулику. Ако се развој кадрова започне тек након доношења конкретне инвестиционе одлуке, земља ризикује да у сложен нуклеарни пројекат уђе превасходно као купац технологије, без довољног броја стручњака способних да независно формулишу техничке захтеве, провере пројектна решења, анализирају безбедност, прате изградњу и пуштање у рад и касније развијају сопствена решења. Зато образовање младих кадрова у овој области треба третирати као дугорочну националну компетенцију, независно од избора конкретног реакторског концепта.

Комплексне термичке и процесне технологије по правилу настају на споју више дисциплина и организација. Стратегија зато треба да пређе са општег позива на „сарадњу науке и привреде” на јасне механизме за заједничко вођење великих развојних пројеката, са дефинисаним улогама института, универзитета, пројектантских и производних организација и крајњег корисника. Управо на том нивоу се научно знање претвара у домаћу опрему, постројење и технологију.

Истовремено, формално постојање великог броја компетенција у једној мултидисциплинарној институцији не значи да су оне функционално повезане. Подстицаји за заједничке тематске платформе, интерне интердисциплинарне пројекте, заједничку инфраструктуру и професионално управљање пројектима могу знатно повећати способност института да одговоре на сложене националне задатке без непотребног административног прописивања њихове унутрашње структуре. Прихватање предложених измена омогућило би да Стратегија боље одговори на стварне потребе енергетике, индустрије, зградарства, пољопривреде, здравства и заштите животне средине; да повеже фундаментална и примењена истраживања; да ојача домаћу производњу опреме и инжењерских услуга; и да научне резултате претвори у мерљиве енергетске, еколошке и економске ефекте.

	

	9. ПРЕДЛАГАЧ 

Име и презиме, односно назив организације и институције: Универзитет у Београду - Фармацеутски факултет

1. Општи коментари и сугестије у односу на Предлог Стратегије као целине

Фармацеутски факултет Универзитета у Београду подржава циљеве унапређења научне изврсности, стабилнијег финансирања, међународне сарадње, задржавања младих истраживача и јачања институционалних капацитета. Ипак, поједине одредбе Предлога стратегије и Акционог плана нису довољно прецизне у погледу круга организација и лица на која се односе, начина примене и могућих последица по истраживаче и запослене на високошколским установама.


	

	2. Конкретан део Предлога Стратегије чију измену предлажете и предлог за измену

Тачка 1. Индекс научне компетенције и привремено искључење из институционалног финансирања

Део документа: страна 29, одељак 2.3.3. „Финансирање науке и иновација“, пасус о рационализацији интраинституционалне расподеле средстава.

Предлаже се прецизније дефинасање формулације којом се предвиђа могућност „привременог искључења из институционалног финансирања“ истраживача који нису остварили минимални ниво научног доприноса. Неопходно је дефинисати: појам и методологију израчунавања индекса научне компетенције; период вредновања; врсте резултата и тежинске коефицијенте; начин вредновања ауторства; специфичности научних области и каријерних фаза; наставни, менторски, стручни и институционални допринос; оправдана одсуства; поступак верификације; право на увид, изјашњење, приговор и независно преиспитивање.

Такође је потребно прецизно одредити шта „искључење“ обухвата и колико може трајати.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Тачка 2. Недовољно разграничење института и високошколских установа

Део документа: стране 21 и 29, као и мере које се односе на институционално финансирање и управљање НИО.

Предлаже се да се у свакој мери која се односи на финансирање, организацију, управљање и вредновање наведе да ли се односи на институте, универзитете, факултете или друге врсте НИО. За факултете је потребно изричито предвидети да се мере примењују у складу са прописима који уређују високо образовање, статутима универзитета и факултета и интегрисаном наставном, научноистраживачком и стручном улогом запослених.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Тачка 3. Нејасно подручје примене и неусаглашеност организационе реформе НИО

Део документа: стране 84-85 (Посебни циљ 6 и мере 6.1 и 6.2) и стране 120-123 Акционог плана.

Предлаже се потпуно садржинско и нумеричко усклађивање Посебног циља 6 и мера 6.1 и 6.2 у тексту Стратегије и у Акционом плану. У тексту Стратегије Мера 6.2 односи се на удруживање капацитета и тематску специјализацију, док се у Акционом плану Мера 6.2 односи на професионализацију управљачких и оперативних радних места. Истовремено, конкретне активности у вези са стандардизованим моделом организационе структуре, смерницама за рад управних одбора, међународним члановима/експертима и пилот-применом модела нису одговарајуће разрађене у основном тексту Стратегије.

За сваку активност потребно је прецизно навести категорију НИО на коју се односи. Нарочито треба разјаснити да ли се активности које користе појам „Управни одбор НИО“ односе и на високошколске установе. Ако су факултети обухваћени, терминологија, надлежности и поступци морају бити прилагођени њиховом правном статусу и постојећој управљачкој структури.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Тачка 4. Средства остварена на тржишту као показатељ релевантности институције

Део документа: страна 29, пасус о периодичним евалуацијама институционалног финансирања.

Предлаже се измена формулације тако да се релевантност НИО оцењује у складу са њеном мисијом, врстом организације и научном облашћу, док средства остварена на тржишту могу бити само допунски показатељ тамо где је такав показатељ примерен природи делатности.

Потребно је изричито навести да неостваривање тржишних прихода не може само по себи бити основ за неповољно вредновање или смањење институционалног финансирања. Као равноправни показатељи релевантности треба да буду препознати допринос јавном здрављу, образовању, јавним политикама, регулаторној науци, развоју стручних стандарда, отвореној науци и другим јавним добрима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Тачка 5. Усмеравање програма Фонда за науку ка националним приоритетима

Део документа: страна 30, пасус о већем усклађивању програмског оквира Фонда за науку са националним стратешким приоритетима. Предлаже се допуна текста изричитом гаранцијом да веће усмеравање ка приоритетним областима од националног значаја не подразумева укидање или маргинализацију тематски отворених програма. Потребно је предвидети уравнотежен портфолио тематски усмерених и тематски отворених програма, уз одговарајући и унапред дефинисан обим подршке фундаменталним, bottom-up и новонастајућим истраживањима. Поступак утврђивања националних приоритета треба да буде транспарентан, периодично преиспитиван и спроведен уз учешће различитих научних области и типова НИО..
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Тачка 6. Изостављена анализа ризика

Део документа: страна 88, одељак 5.1. „Анализа ризика“.

Предлаже се да се у документ унесе најављена Табела бр. 5 и потпуна анализа ризика по свим посебним циљевима и мерама. За сваки ризик треба навести вероватноћу, тежину последица, превентивне и корективне мере, одговорну институцију, показатељ праћења и поступак реаговања.

Анализа треба посебно да обухвати ризике: недовољно дефинисаног индивидуалног вредновања и искључења из финансирања; неједнаке примене на институте и факултете; нарушавања институционалне аутономије и постојећих управљачких надлежности; неповољног положаја области без тржишних прихода; сужавања простора за тематски отворена и фундаментална истраживања; неодрживости запошљавања младих истраживача; и недовољног или временски ограниченог финансирања нових организационих решења.
	Примедбe се прихватају

	3. Образложење упућених предлога за измену Предлога Стратегије

Тачка 1. Образложење

На страни 29 индекс научне компетенције описан је само општим навођењем квантитета и квалитета резултата и вредновања ауторства. Нису дефинисани методологија, праг, период, поступак нити правни лек, иако је непосредно затим наведена могућност привременог искључења из институционалног финансирања. Посебно је важно спречити стварање круга у којем губитак средстава смањује могућност истраживача да оствари будуће резултате.

Тачке 2 и 3. Образложење

Предлог стратегије на страни 21 у НИО убраја институте, универзитете и факултете. Институти и факултети имају различите основне делатности, структуру обавеза и органе управљања, због чега јединствена формулација може довести до неуједначене или правно нејасне примене. 

Тачка 4. Образложење

Тржишни приходи могу бити релевантан показатељ за поједине примењене и развојне организације, али нису универзално мерило научне и друштвене релевантности. Њихово неоправдано високо пондерисање могло би да стави у неповољан положај фундаментална истраживања, јавноздравствене и регулаторне дисциплине, истраживања ретких или занемарених проблема и друге области чији је примарни резултат јавно добро, а не комерцијални приход. Вредновање зато мора бити засновано на мисији и профилу институције.

Тачка 5. Образложење

На страни 30 се констатује да је већина досадашњих програма Фонда за науку била тематски отворена, а затим се тражи усмеравање финансирања ка приоритетним областима. Документ не наводи да ће тематски отворени програми бити укинути, али не дефинише ни њихово место у будућем портфолију. Без јасне равнотеже постоји ризик да краткорочно утврђени приоритети потисну фундаментална и новонастајућа истраживања из којих често настају будући стратешки правци.

Тачка 6. Образложење

На страни 88 постоје само наслов одељка „Анализа ризика“ и назив Табеле бр. 5, након чега одмах почиње наредно поглавље. Анализа и табела нису унете. То је значајан недостатак јер документ предвиђа нове моделе вредновања, финансирања и организације, али не процењује могуће правне финансијске, институционалне, социјалне и радноправне последице нити мере за њихово ублажавање. Потпуна анализа ризика је неопходна и за касније праћење спровођења Стратегије.
	Примедбe се прихватају

	10. ПРЕДЛАГАЧ 

Име и презиме, односно назив организације и институције: НАЛЕД

1. Општи циљ: Стварање динамичног научног окружења које подстиче изврсна и релевантна научна истраживања и осигурава међународну препознатљивост Србије, доприносећи решавању друштвених и економских изазова

Наши предлози су превасходно усмерени на предлог акционог плана, који садржи конкретне мере и активности у чијој реализацији НАЛЕД може да пружи непосредан допринос. Посебно предлажемо препознавање релевантних активности које НАЛЕД континуирано спроводи кроз програм StarTech и друге пројекте усмерене на повезивање науке и привреде, подршку иновацијама и јачање капацитета актера иновационог екосистема.

Сматрамо да би укључивање предложених допуна допринело већој оперативности Акционог плана, бољем повезивању науке и привреде, као и снажнијем усмерењу на примену резултата истраживања, иновације и технолошки развој.

У том смислу, предлажемо да се размотре и додатно разраде предложене нове и допуњене активности, као и нове мере које би НАЛЕД могао да спроводи у сарадњи са надлежним министарствима и другим релевантним партнерима.

У наставку достављамо конкретне предлоге измена, допуна и нових мера и активности. За сва додатна појашњења и консултације стојимо Вам на располагању.

Предлажемо да се почетна вредност показатеља на нивоу општег циља- Укупни индекс иновационих перформанси Србије у односу на ЕУ просек ажурира у складу са последњим доступним подацима Европске листе иноватора за 2026. годину  и да се циљана вредност за 2028. годину повећа са 58,5% на најмање 70% просека ЕУ.
Кратко образложење: Према Европској листи иновација за 2026. годину, Србија је достигла 60,4% просека ЕУ, чиме је већ премашена циљана вредност од 58,5%, предвиђена за 2028. годину. Истовремено, Реформском агендом Републике Србије предвиђено је напредовање Србије из категорије „Иноватор у настајању“ у категорију „Умерени иноватор“ до децембра 2027. године
, за шта је потребно достићи најмање 70% просека ЕУ
. Повећањем циљане вредности обезбедило би се усклађивање Акционог плана са Реформском агендом, као и постављање релевантног и мерљивог циља који одражава очекивани напредак Србије у области иновација.
	Примедбe се прихватају

	2. Посебни циљ 2: Повећање доприноса науке привредном и друштвеном развоју

Предлажемо да се очекиване вредности показатеља на нивоу посебног циља – Улагање пословног сектора у истраживање и развој за 2027. и 2028. годину повећају у односу на тренутно планиране вредности, у складу са последњим доступним подацима и досадашњом динамиком раста.
Кратко образложење: Према Европској листи иновација за 2026. годину, вредност овог показатеља износи 26,9% просека ЕУ, што је већ изнад циљане вредности од 24% за 2028. годину. Планиране вредности је зато потребно ревидирати како би омогућиле реално праћење напретка и биле усклађене са Реформском агендом, којом је предвиђено да расходи приватног сектора достигну 50% укупних расхода за истраживање и иновације до децембра 2026. године.
	Примедбe се прихватају

	3. Мера 2.1. Јачање капацитета НИО за трансфер технологије и развој пословања
Предлажемо додавање донаторских средстава (Startech) као извор финансирања у износу од 2.344,6200 РСД за годину 2026.
· Активност 2.1.7 Израда националних смерница за трансфер технологија у НИО.

Предлажемо да се ова активност избрише будући да је реализована у октобру 2025. године кроз сарадњу са StarTech програмом издавањем Водич кроз процес трансфера технологије са примерима добре праксе.
	Примедбe се прихватају

	4. Мера 2.2 – Подстицање сарадње науке, привреде и јавног сектора

Предлажемо додавање донаторских средстава (Startech, Empower Innovation) као извор финансирања у износу 1,348,500 РСД за годину 2026.

· Активност 2.2.5- Организовање обука запослених у НИО за рад са платформом Отворене истраживачке инфраструктуре.
Предлажемо да се у ову активност укључи НАЛЕД као партнер у спровођењу активности и да се измени период реализације до 4. квартала 2027. године. 
	Примедбe се прихватају

	· Активност 2.2.6 Подстицање коришћења научне опреме и услуга НИО од стране привреде

Предлажемо да се у ову активност укључи НАЛЕД као партнер  у спровођењу активности.

Кратко образложење: НАЛЕД би допринео промоцији и подстицању употребе портала Science to Business, као и обуци представника НИО и привреде за његово коришћење. Портал омогућава представљање понуде и потражње за научном опремом, инфраструктуром и услугама, повезивање заинтересованих корисника и развој конкретних облика сарадње између науке и привреде.
	Примедбe се прихватају

	· Активност 2.2.7 – Промовисање спровођења дела истраживања у оквиру докторских студија уз подршку привреде
Предлажемо да се у ову активност укључи НАЛЕД као партнер у спровођењу активности.


	Примедбe се прихватају

	· Активност 2.2.8- Измена регулаторног оквира у циљу препознавања и дефинисања индустријских доктората

Предлажемо да се ова активност избрише  будући да је утврђено да не постоје регулаторне препреке за реализацију индустријских доктората.

Кратко образложење: На основу препоруке Cиве књиге иновација 2.0
, НАЛЕД и Министарство науке, технолошког развоја и иновација анализирали су важећи регулаторни оквир и закључили да измене закона нису потребне. Као резултат, у мају 2025. године израђене су и објављене Смернице за реализацију сарадње науке и привреде у оквиру докторских студија – индустријских доктората, као инструмент меког права којим је овај модел сарадње додатно појашњен и систематизован. Смернице су заједнички промовисане релевантним актерима, а НАЛЕД је, у договору са Министарством, припремио и предлог програма суфинансирања докторских студија од интереса за привреду. Због тога предлажемо да фокус даљих активности буде на примени и подстицању овог модела, а не на измени регулаторног оквира.

	Примедбe се прихватају

	· Активност 2.2.10- Спровођење Програма стипендирања докторских академских студија од интереса за привреду

Предлажемо додавање ове активности коју би спроводило Министарство  до 4. квартала 2027. године из Општих прихода и примања из буџета, у износу који одреди Министарство.

Кратко образложење: НАЛЕД је у октобру 2025. упутио Министарству иницијативу за усвајање два програма стипендирања студената докторских студија. Први предлог Програма стипендирања докторских академских студија од интереса за привреду подразумева пружање подршке, у виду стипендија, студентима који раде докторске дисертације у сарадњи са привредним субјектима, уз јасан систем селекције и надзора над спровођењем пројекта. Други предлог се односи на Програм финансирања стартапа проистеклих из докторских академских студија, који укључује пружање подршке при оснивању стартап компаније засноване на резултатима и решењима произашлим из докторске дисертације, уз обавезу да та компанија послује најмање годину дана од оснивања. Иницијатива је обухватала и текст самог програма, који можемо поново доставити Министарству на разматрање.

	Примедбe се прихватају

	· Активност 2.2.11- Спровођење програма финансирања стартапа проистеклих из докторских академских студија 

Предлажемо додавање ове активности коју би  спроводило Министарство до 4. квартала 2027. године из Општих прихода и примања из буџета, у износу које одреди Министарство.

Кратко образложење: НАЛЕД је у октобру 2025. упутио Министарству иницијативу за усвајање програма финансирања стартапа проистеклих из докторских академских студија, који укључује пружање подршке при оснивању стартап компаније засноване на резултатима и решењима произашлим из докторске дисертације, уз обавезу да та компанија послује најмање годину дана од оснивања. Овим програмом би се омогућила практична примена научних истраживања и подстакао развој иновативног предузетништва.  Иницијатива је обухватала и текст самог програма.

	Примедбe се прихватају

	· Активност 2.2.12 Израда смерница за оснивање спиноф и спинаут компаније 
Предлажемо додавање ове активности коју би спровело Министарство у сарадњи са НАЛЕД-ом и НИО у периоду до 4. квартала 2026. године. НАЛЕД би издвојио донаторска средства са пројекта StarTech, укупне вредности 586.500,00 РСД. Такође предлажемо да се ова активност у Акционом плану нађе под редним бројем 2.2.3.

Кратко образложење: Ова активност обухвата израду смерница које ће представљати водич за оснивање спиноф и спинаут компанија, укључујући преглед релевантног законодавног оквира, припрему модела уговора и основне пратеће документације, као и пружање одговора на најчешћа питања и дилеме са којима се оснивачи спиноф и спинаут компанија суочавају.

	Примедбe се прихватају

	· Активност 2.2.13 Подизање информисаности НИО о оснивању спиноф компанија
Предлажемо додавање ове активности, коју би спровео НАЛЕД   до 4. квартала 2026. године из донаторских средстава са пројекта Empower Innovation.

Кратко образложење: Ова активност обухвата организацију панела и дискусија о успешним примерима из праксе, најчешћим дилемама оснивача спиноф компанија и добрим праксама у овој области, као и припрему едукативних материјала и реализацију радионица у циљу подизања информисаности НИО о процесу и значају оснивања спиноф и спинаут компанија.
	Примедбe се прихватају

	· Активност 2.2.15 Јачање капацитета јавних службеника за подршку и развоју иновационог екосистема
Предлажемо додавање ове активности кроз наставак програма сертификованих обука по моделу пројекта Јачање капацитета лидера иновационог екосистема- Innoleaders Serbia у периоду 2027- 2029. године.

Кратко образложење: Пројекат InnoLeaders Serbia усмерен је на јачање компетенција, стручних знања и вештина запослених у иновационом екосистему Србије. Наставком реализације пројекта обезбеђује се континуитет у раду и даљем унапређењу капацитета кључних актера у иновационом екосистему.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	· Активност 2.2.16 Промоција отворених иновација у приватном сектору

Предлажемо додавање ове активности која би се спроводила из донаторских средстава StarTech.

Кратко образложење: Едукација компанија о концепту отворених иновација, развој корпоративних иновационих изазова и додела подршке стартапима за развој одабраних решења, уз учешће партнерских компанија и могуће успостављање Форума директора за иновације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	3. Мера 2.3 – Програми акцелерације и комерцијализације резултата истраживања

Предлажемо додавање  донаторских средстава (Startech) као извод финансирања у вредности од по 52.785.000,00 РСД за годину 2027. и 2028.

· Активност 2.3.4. Промоција и подстицање привреде за оглашавање развојних изазова и примену иновативних решења из НИО
У овој активности НАЛЕД је наведен као партнер у спровођењу исте, међутим НАЛЕД не учествује у ИПА пројекту, те је потребно да буде уклоњен.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	· Активност 2.3.7 Реализација програма StarTech.

Предлажемо додавање StarTech програма као релевантног инструмента подршке развоју иновативних решења и комерцијализацији истраживачких резултата,  који би спровео НАЛЕД о до 4. квартала 2028. године из донаторских средстава са пројекта Startech у  вредности од 52.785.000,00 РСД за годину 2027. и 2028.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	3. Мера 2.4 – Интеграција научних резултата у решавање друштвених изазова и обликовање јавних политика
Сматрамо да предложени индикатор, који се односи на удео јавних политика у чију су припрему, спровођење или унапређење интегрисани резултати научних истраживања, не обухвата у довољној мери све активности предвиђене овом мером. 

У том смислу, предлажемо да се постојећи индикатор допуни или прошири увођењем додатних индикатора који би пратили број реализованих GovTech пројеката, као и број успостављених и спроведених партнерстава за иновације, како би се на адекватнији начин измерили ефекти и обухват ове мере.

Предлажемо додавање донаторских средстава (Startech) као извор финансирања у укупном износу од  11.130.000,00 РСД за 2027 и 2028. годину.
· Активност 2.4.3 Промовисање јавне набавке иновација кроз механизам Партнерства за иновације

Предлажемо да се НАЛЕД укључи као партнер у спровођењу ове активности.

Кратко образложење: НАЛЕД кроз пројекат „Ефикасније јавне набавке и одрживи ланци снабдевања за унапређење конкурентности“, чији су корисници, између осталих, Канцеларија за јавне набавке, наручиоци и понуђачи, спроводи активности усмерене на јачање капацитета за примену јавних набавки иновација. Активности обухватају обуку наручилаца за коришћење посебних инструмената и механизама, као и подршку понуђачима ради већег учешћа у поступцима јавних набавки. На основу стеченог искуства, сарадње са кључним институцијама и приступа наручиоцима и понуђачима, НАЛЕД би могао да пружи значајан допринос промоцији и примени механизма партнерства за иновације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	· Активност 2.4.6 Спровођење StarTech GovTech challenge програма

Предлажемо додавање ове активности коју би спроводио НАЛЕД до 4. квартала 2028. године, из донаторских средстава са пројекта Startech у укупној вредности од 11.130.000,00 РСД за 2027 и 2028. годину.

Кратко образложење: Програм GovTech Challenge има за циљ да повеже институције јавног сектора са стартапима и иновативним компанијама ради заједничког идентификовања приоритетних изазова и развоја одрживих, технолошки напредних решења за њихово решавање. Кроз овај програм подстиче се примена иновација у јавним услугама, јача сарадња између различитих актера и унапређује ефикасност, квалитет и доступност услуга грађанима.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	11. ПРЕДЛАГАЧ 

Име и презиме, односно назив организације и институције: Заједница института Србије

1. Општи коментари и сугестијe у односу на Предлог Стратегије као целине: 
Предлог Стратегије науке, технолошког развоја и иновација за период од 2026 до 2030. године, са Акционим планом за период 2026 до 2028. године у облику који је достављен за јавну расправу је незадовољавајући и треба га суштински изменити у његовом највећем делу. На основу коментара које су доставили институти чланице ЗИС-а, кључни разлози због којих Нацрт стратегије не би требало усвојити у предложеном облику јесу следећи: 1) документ не садржи свеобухватну и мерљиву анализу постојећег стања научноистраживачког система, 2) не нуди јасан и одржив модел финансирања науке и развоја младих истраживача, 3) маргинализује фундаментална истраживања у корист краткорочне комерцијализације и иновационог дискурса, 4) ослања се на претежно квантитативне и спорне показатеље вредновања научног рада, 5) садржи бројне нејасне, декларативне и недовољно операционализоване мере, као и 6) озбиљне техничке и садржинске неусклађености између Стратегије и Акционог плана. Наведени недостаци нису само редакцијске природе, већ доводе у питање спроводивост документа, правичност предложеног система вредновања, стабилност научних каријера и способност Стратегије да реално одговори на потребе научне заједнице и развојне изазове Републике Србије.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Недостатак поуздане анализе стања. Нацрт не полази од довољно прецизне анализе финансирања, кадрова, инфраструктуре, програма Фонда за науку и Фонда за иновациону делатност, нити од јасних полазних показатеља на основу којих би се могле формулисати мере и пратити њихови ефекти.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Нејасан и недовољно одржив модел финансирања. Документ не обезбеђује предвидиво институционално финансирање, не разрађује реалну динамику раста улагања и оставља бројне активности без конкретних буџетских износа, што озбиљно доводи у питање спроводивост Акционог плана.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Маргинализација фундаменталних истраживања. Стратегија је претерано усмерена ка иновацијама, комерцијализацији, стартап моделу и краткорочно мерљивим ефектима, док основна истраживања нису довољно препозната као темељ дугорочног научног и технолошког развоја.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Проблематичан систем вредновања научног рада. Предложени приступ се у великој мери ослања на библиометрију, импакт факторе, број радова и друге квантитативне показатеље, што може подстаћи „publish or perish“ модел, хиперпродукцију, неравноправност између научних области и притисак на истраживаче.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Недовољна заштита младих истраживача и научних каријера. Нацрт декларативно говори о задржавању талената, али не предвиђа довољно јасне механизме запошљавања, стабилних уговора, каријерног развоја, инфраструктурне подршке и смањења административног оптерећења.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Неоперативност и декларативност мера. Бројни циљеви су формулисани опште, без јасних носилаца, рокова, полазних и циљаних вредности, методологије мерења и механизама независне евалуације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Неусклађеност Стратегије и Акционог плана. Уочене су разлике у нумерацији, називима и садржинском повезивању посебних циљева, мера и индикатора, што може онемогућити јасно праћење спровођења и извештавање о резултатима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Недовољно учешће научне заједнице. Научноистраживачке организације и истраживачи морају бити суштински укључени у израду, праћење и ревизију стратешких докумената, а не само у фазу накнадних еКонсултација и јавне расправе.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1. Конкретан део Предлога Стратегије чију измену предлажете и Ваш предлог за измену
Део текста: Увод
Страна: 5-6

Документ препознаје потребу за већим улагањима у истраживање и развој, али не садржи конкретне пројекције повећања буџетских издвајања за науку као процента БДП-а, нити динамику раста у периоду 2026–2030, као ни минимални ниво институционалног финансирања НИО.

Стратегија истовремено наглашава научну изврсност и применљивост резултата, али не разрађује на који начин ће се успоставити равнотежа између фундаменталних и примењених

истраживања. Потребно је јасније нагласити да: фундаментална истраживања представљају предуслов дугорочног научног развоја; вредновање научног рада не сме бити засновано искључиво на краткорочно применљивости и комерцијализацији; друштвене и хуманистичке науке имају специфичне облике друштвеног доприноса који се не могу мерити искључиво економским индикаторима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Увод / Визија Стратегије:

Страна: 5-6

У текст Стратегије потребно је укључити концепт „Једно здравље“ (One Health), који интегрише здравље људи, животиња и животне средине, у складу са савременим европским и глобалним научним и здравственим политикама.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Увод и Мера 2.4.:

Страна: 5-6 и 70

Проблем одлива високообразованог кадра препознат је декларативно, али без дубље анализе узрока. Неопходно је анализирати: ниво зарада; услове рада; административна оптерећења; недовољну међународну конкурентност научних институција; ограничене могућности за независно истраживање младих истраживача
	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.1. страна 7

приоритетне потребе у наци (НАУЦИ?) и технолошком развоју
	Примедбe се прихватају

Предметна корекција извршена 

	2.2.1. страна 9

· “храна за будућност” (шта је то: посебна врста хране или довољне количине за будућност?)
· поново се понављају две готово идентичне реченице: “Стратегија развоја вештачке интелигенције…”
	Примедбe се прихватају

Предметна корекција извршена и одговарајући појашњење унето у текст у складу са захтевом у свим потребним садржајним целинама

	2.2.1. Тематске области од значаја
Страна 9-10

Нису адекватно препознате ветеринарска медицина, здравље животиња, епизоотиологија, зоонозе, биосигурност, антимикробна резистенција и безбедност хране и хране за животиње као приоритетне области научног и

технолошког развоја.
	Примедбe се прихватају

Одговарајући додатак унет у текст у складу са захтевом у свим потребним садржајним целинама

	2.2.1. Стратегија паметне специјализације
Страна 9-10

Потребно је експлицитно укључити сточарство, аквакултуру и одрживу производњу хране и хране за животиње као области од стратешког значаја за Републику Србију.
	Примедбe се прихватају

Одговарајући додатак унет у текст у складу са захтевом у свим потребним садржајним целинама

	2.2.1. 

Страна 9 и 12

У тексту Стратегије као релевантна планска документа наводе се Стратегија паметне специјализације за период 2020–2027. године (стр. 9) и Реформска агенда Републике Србије за период 2024–2027. године (стр. 12). Имајући у виду да се Стратегија науке, технолошког развоја и иновација доноси за период 2026–2030. године, потребно је јасније дефинисати на који начин ће се обезбедити континуитет и усклађеност након истека важења ових докумената.
Посебно би било значајно предвидети механизам усклађивања са будућим ревизијама или новим стратешким документима који ће наследити постојеће, како би се избегла временска и садржинска неусклађеност у другој половини периода примене Стратегије.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.1. 

Страна 10

“Интеграција образовања и науке…” (да ли је ово иницијатива за спајање министарстава?)
“одрживим развојем и партиципативношћу” (чијом партиципативношћу?)

	Примедбe се не прихватају

Ова иницијатива нигде није експлицитно наведена, већ као симбиоза науке и образвања н само у облику докторских академских студија

	2.2.1. 

Страна 11

Шта је “одрживо учешће”?
Да ли се “иновациони екосистем” односи на екологију или економију? зашто свуда “екосистем”? употреба овог биолошког термина на овај начин је злоупотреба, јер неки „концепти“ изнесени у стратегији немају суштину која има смисао у термину екосистем.
	Примедбe се прихватају

Предметна корекција извршена

	2.2.1. 

Страна 12

У тексту се наводи да је Реформском агендом Републике Србије за период 2024–2027. године предвиђено јачање иновационог екосистема кроз повећање броја финансираних истраживача и иноватора у националном иновационом систему. Међутим, у пракси су у последњем периоду приметни застоји и ограничења у запошљавању нових истраживача у научноистраживачким организацијама, што може значајно утицати на реализацију наведених циљева.
Имајући у виду да развој научног и иновационог система непосредно зависи од обнове и проширења истраживачког кадра, било би значајно да Стратегија

јасније препозна овај изазов и предвиди конкретне механизме за обезбеђивање континуираног запошљавања младих истраживача, као и дугорочну кадровску политику у научноистраживачком сектору.

“Ова мера тежи јачању конкурентности кроз повећање приватних инвестиција у истраживање и иновације, које би до краја 2026. године требало да достигну 50% укупних издатака намењених у те сврхе.” Међутим није дефинисан начин и механизам којим би приватне фирме могле да инвестирају у истраживање и иновације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.2. 

Страна: 13

- Сходно другој реченици, у питању су “трендови”, а не обавезујући међународни документи? Указати на конкретне међународне документе.

- Ово је изузетно важна информација и захтева детаљнији опис: које су то још државе од 2019. део “пилот-пројекта” и какве су обавезе на себе преузеле?
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.2. 

Страна: 14

Које захтеве намећу климатске промене?
Ова реченица је потпуно конфузна: “Треба препознати резолуције Светске здравствене организације…” 
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.2. Међународни оквир
Страна: 14-15

Отворена наука се помиње у контексту UNESCO препорука, али без конкретних националних механизама. Потребно је предвидети: националне репозиторијуме; обавезу отвореног приступа публикацијама финансираним јавним средствима; политику управљања истраживачким подацима; подршку open-access издаваштву.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.2. 

Страна: 15

“неједнакост у здрављу” је неспретно срочена/преведена синтагма
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.2.3. 

Страна: 17

- Шта је “научноистраживачки екосистем”? поново небулозно коришћење термина екосистем
- “...у вези са зеленом мобилношћу, морским ресурсима”; Шта је зелена

мобилност и на чије морске ресурсе се ово односи?
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.1. Институционални оквир и људски ресурси 

Страна: 21+

Документ недовољно анализира проблеме: привремених уговора; неизвесности запошљавања младих истраживача; недовољне мобилности; ограничених могућност напредовања ван универзитетског сектора. Потребно је увести: јасне моделе каријерног развоја; механизме преласка из пројектног у стабилно институционално финансирање; националне tenure-track моделе; посебне програме за повратак истраживача из иностранства.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.2. 

Страна: 26-27

Графикони прелазе преко текста.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.6. 

Страна: 32-33

У опису графикона треба да стоји „Графикон 1“ уместо „Слика 1“.
	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.8. 

Страна: 38,41

У опису графикона треба да стоји „Графикон 1“ уместо „Слика 1“.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.3. 

Страна: 28,29

Рационализација расподеле средстава унутар институција, а којима располажу директори института и декани факултета, указује на то да ће се наука и даље финансирати недовољно, као и до сада. Што се тиче Фонда за науку Републике Србије, у претходном периоду је дошло до значајног успоравања његових активности. Конкурс ИДЕЈЕ 2024 још увек ниј реализован. У том контексту, отвара се питање дугорочне одрживости и улоге Фонда за науку у систему финансирања научноистраживачке делатности до 2030. године. Имајући у виду да Закон науци и истраживањима пројектно финансирање у значајној мери везује за рад Фонда за науку, било би значајно јасније дефинисати механизме безбеђивања континуитета пројектног финансирања у случају институционалних или финансијских промена у раду Фонда. Такође, у документу није довољно јасно приказана ни будућа улога Фонда за иновациону делатност, нити механизми координације између ова два тела у оквиру система подршке науци.

	Примедбe се не прихватају

Ова критика није утемељена у тексту, јер је у њему јасно наглашено да ће посебна пажња бити усмерена на континуирано унапређење истраживачке инфраструктуре, набавку, модернизацију и одржавање научноистраживачке опреме, подршку публикацијама, међународном и међуинституционалном умрежавању, као и развоју компетенција истраживача.

У тексту јасно стоји: „Принцип рационализације расподеле средстава подразумева унапређење ефикасности, транспарентности и стратешке усмерености финансирања научноистраживачке делатности, а никако смањење обима улагања у науку. Овај приступ заснива се на моделу који комбинује стабилно институционално финансирање са додатним механизмима подршке заснованим на научној изврсности, квалитету резултата и оствареним ефектима истраживања. У оквиру овог модела, део расположивих средстава усмераваће се ка истраживачима, истраживачким тимовима и институцијама које остварују значајне научне резултате, на основу унапред дефинисаних, мерљивих и транспарентних критеријума. Циљ оваквог приступа је подстицање научне изврсности, јачање конкурентности истраживача и стварање услова за препознавање и награђивање најзначајнијих научних достигнућа, уз пуно уважавање специфичности различитих научних области“.
Рационализација расподеле средстава, дакле, не значи смањење улагања у науку, већ одговорније и ефикасније коришћење расположивих средстава. То се посебно односи на успешност докторских студија и каријере младих истраживача. Ако је у готово свим научно-образовним областима успешност завршетка доктората око 50%, неопходно је утврдити разлоге за тако велики губитак људских и финансијских ресурса. Потребно је анализирати да ли су НИО примале више доктораната него што су могле адекватно да подрже, да ли су докторанди били довољно мотивисани током рада. Управо је то суштина рационализације – не мање новца за науку, већ његово ефикасније усмеравање тамо где даје резултате.



	2.3.3. 

Страна: 29
Проблематичан је „принцип рационализације“ у расподели финансијских средстава који се заснива на награђивању и кажњавању истраживача.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.4. 

Страна: 30

У овом поглављу Стратегије се ставља акценат на научно-технолошке паркове који свакако имају своју улогу у развоју науке и истраживања, али она нису кључни за њихов развој. Управо супротно, улагање у НИО кроз подршку набавке и одржавања постојеће научно-истраживачке опреме, обезбеђивање довољно средстава за дисеминацију научних резултата (укључујући и објављивање у часописима отвореног приступа) и умрежавање, сталну едукацију у области комерцијализације резултата, заштите интелектуалне својине, писања пројеката, итд. обезбеђује амбијент који као резултат има изврсну применљиву науку као базу технолошког и друштвеног напретка.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.5. 

Страна: 31

У оквиру улагања у научноистраживачку инфраструктуру помињу се дата центри и супер рачунари као једина научноистраживачка инфраструктура у коју је уложено и у коју се планира улагање.

Нејасан је статус остале постојеће научно истраживачке инфраструктуре.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.3.7. Технолошки и друштвени допринос научноистраживачког рада
Страна: 35

Документ у значајној мери ставља акценат на иновације и комерцијализацију, док је улога јавног добра, критичког знања и независних истраживања мање видљива. Потребно је експлицитно нагласити: улогу науке у креирању јавних политика; значај независних истраживања; улогу друштвених и хуманистичких наука у демократском развоју друштва; значај отворене науке и јавне доступности резултата.


	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2. Технолошки и друштвени допринос научноистраживачког рада
Страна: 45, 51

Предлажемо да се у део текста "2.4.2 Тематске области од значаја за Републику Србију" дода под новом тачком "9" (девет) област "Свемир: космичка истраживања и технологије". Стара тачка "9" ("Пројекти основних истраживања ван наведених тематских области") би се померила на следеће место, односно постала би тачка "10" (десет). Разлог због кога предлажемо ову нову тачку је следећи: сматрамо да је Република Србија достигла критичну масу како у погледу квалитета и броја истраживачког кадра, тако и у технолошком погледу да може да се укључи у европске и светске токове истраживања свемира. У текст нове тачке "9" могао би да уђе следећи текст: "Проучавање блиског и удаљеног свемира што обухвата: израду посматрачке опреме монтиране на површини Земље, дизајн и конструкција сателита који би се лансирали у орбите изнад Земље, сарадња са свемирским агенцијама земаља које имају свемирске станице и планирају станице на Месецу у циљу обављања експеримената на њима. Да би се ово успешно реализовало требало би формирати Канцеларију, или (боље) Агенцију за космичка истраживања и технологије. " Такође, с овим у вези овде (или у тачки "4) Заштита животне средине и климатске промене") предлажемо да се дода и следећа ставка: "решавање проблема светлосног загађења у Републици Србији". Наиме, ово је проблем који није довољно познат, али који сваке године постаје све озбиљнији и због тога захтева стратегију у циљу његовог решавања. Постоје различите европске иницијативе за решавање овог проблема, а једна је нпр. међународни пројекат Европске уније ADRISKY у којем учествује Регионална агенција за развој и европске интеграције (РАРЕИ) Београд. Астрономска опсерваторија је у последње две године почела да ради на решавању проблема светлосног загађења и спремна је да стави своје ресурсе на располагање држави у циљу смањивања светлосног загађења. На крају, предлажемо да се у текст Стратегије укључи, такође у оквиру нове тачке "9" увођење тзв. "космичке метеорологије", односно анализа услова и појава у свемиру, а посебно оних које су условљене Сунчевом активношћу, као што су нпр. Сунчани ветар, Сунчеве бакље и избацивање короналне масе, тј. активност која може да утиче на услове на Земљи и њеној околини (сателите), али и на људске активности. С обзиром да ови догађаји могу да поремете рад сателита, комуникационе системе и електроенергетске мреже на Земљи и евентуално доведу до климатских промена, сматрамо да би "свемирску метеорологију" требало укључити у тачку "9".
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2. . Тематске области од значаја за РС

Страна: 45-52

Предлажемо да се међу приоритетне тематске области укључе: ветеринарска медицина,биотехнологије у анималној производњи, геномска епидемиологија, безбедност хране и хране за животиње и истраживања у оквиру One Health концепта.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2. . 

Страна: 46-47

У овом поглављу су више наведене модерне технологије него што је представљен реалан план како да се оне примене у пракси у Србији. Нису у потпуности узете у обзир стварне могућности земље, и примена делује тешко изводљива у наведеном облику. Конкретно, Стратегија усмерава науку у области пољопривреде ка коришћењу нових техника, попут едитовања генома (CRISPR), које представљају скупе технологије чија је примена у пракси тренутно ограничена, с обзиром на то да важећа регулатива Европске уније не дозвољава њихову примену у пољопривреди, осим у експерименталне сврхе, а наша земља усклађује своје прописе са том регулативом. Такође, планирано је увођење машинског учења и BigData као императива, али се не предвиђа јачање ИТ капацитета унутар самих пољопривредних института што је неопходан услов да би ово било изводљиво. С обзиром да ИТ сектор није развијен у институтима, то би захтевало едукацију и обуку истраживача у иностранству, што такође изискује значајна средства. Поред наведеног, промовише нанотехнологију као „покретачку економску снагу“ што може створити нове стандарде које домаћи институти неће моћи финансијски да испрате.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2.  

Страна: 47

Део стратегије који се односи на медицину, биотехнологију и фармакологију написан је сувише уопштено, са ограниченим бројем примера и недовољно академским и стратешким приступом. Формулације су местимично поједностављене и не одражавају савремене правце развоја биомедицинских наука, нити комплексност актуелних здравствених и истраживачких изазова. Иако су наведени поједини примери, попут примера ендемске болести, неплодности и психосоматских поремећаја са навођењем стреса као каузалности, неопходно је да стратегија обухвати значајно шири спектар приоритетних области које представљају један од највећих социоекономских терета у Србији и свету. Према подацима Светске здравствене организације и Института за јавно здравље "Др Милан Јовановић Батут", малигна, кардиоваскуларна и метаболичка обољења, заразне болести, као и неуродегенеративни, неуропсихијатријски и аутоимунски поремећаји, представљају водеће здравствене и друштвене изазове савременог доба, са огромним утицајем на морталитет, квалитет живота и оптерећење здравствених система. Додатно, и Европска унија кроз иницијативу „Healthier Together – EU Non-Communicable Diseases Initiative“ препознаје незаразне болести као један од кључних јавноздравствених приоритета, са посебним фокусом на превенцију, рано откривање, разумевање механизама болести и развој иновативних терапијских приступа. У том смислу, стратегија би требало да препозна и истраживачке правце који су већ активно заступљени у научноистраживачким организацијама, а који обухватају области основних и транслационих биомедицинских истраживања. Посебно је важно укључити истраживања механизама настанка и прогресије малигних болести, као и кардиоваскуларних, метаболичких, неуродегенеративних,

неуропсихијатријских, имунолошких и аутоимунских поремећаја, као и развој нових дијагностичких и терапијских приступа. Савремене биомедицинске науке данас подразумевају мултидисциплинарни приступ који интегрише фундаментална, претклиничка и примењена истраживања, што у постојећем тексту стратегије није довољно препознато. Значајно је напоменути и да би стратегија требало јасније да буде усклађена са Агендом 2030, односно глобалним приоритетима и циљевима одрживог развоја Уједињених нација, пре свега са циљем 3 „Добро здравље и благостање“, који наглашава значај улагања у превенцију, разумевање механизама болести, рану дијагностику и развој нових терапијских приступа. Укључивањем савремених биомедицинских области и конкретнијим дефинисањем приоритетних истраживачких тема, стратегија би добила научно утемељенији, модернији и репрезентативнији карактер, у складу са актуелним капацитетима научноистраживачких организација и реалним потребама друштва.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2.  

Страна: 48

У делу текста у којем се истиче значај развоја батеријских система великог капацитета посебно се наглашава употреба литијума, уз образложење да се у будућности планира изградња постројења за производњу и прераду литијума у Србији. Међутим, овакво позиционирање литијума делује недовољно контекстуализовано у односу на шири стратешки оквир документа и није јасно повезано са конкретним мерама, истраживачким приоритетима, технолошким капацитетима и

потенцијалним ризицима деградације и девастације животне средине и здравља људи.
Истовремено, у истом делу документа значајна пажња посвећена је лигниту и технологијама за смањење емисија CO₂, док се питање примене нуклеарне енергије практично не разматра. Ово је посебно важно имајући у виду да се нуклеарна енергија помиње у другим релевантним националним документима, попут Стратегије развоја енергетике Републике Србије и Интегрисаног националног енергетског и климатског плана. Због тога остаје нејасно да ли је изостављање нуклеарне енергије из ове Стратегије последица свесног стратешког опредељења или недостатка јасно дефинисаног приступа улози домаће научне заједнице у овој области, макар у домену истраживања, развоја кадрова, безбедности, материјала и пратећих технологија.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2.  

Страна: 49

За ДХ науке се каже да треба да „предвиђају догађаје нудећи одговарајућа научна решења“ што није њихова улога.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.4.2.  

Страна: 51

Није јасно на шта се тачно односи стратешки правац 9. Пројекти основних истраживања ван наведених тематских области.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.5.  

Страна: 55-57

Ако се полази од принципа меритократије, онда не треба заборавити да меритократија може да маскира неједнакост (нису за све стартне позиције једнаке) и допринесе поделама које нису ни конструктивне ни оправдане, као и да иде у прилог општој неолибералној, капиталистичкој струји коју овај документ у целости промовише (што је посебан проблем). Наука и научници не могу и не треба да буду инструменти подређени профитабилности, економском напретку, стартап и спиноф бизнисима. Наука мора имати своје утемељење у критичкој мисли, етичком поступању, и очувању идеје ангажованог и информисаног деловања и истраживања које је усмерено на добробит појединаца и друштва (а та добробит није само економска)

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.5.  Анализа кључних изазова
Страна: 55-58

Недовољно су препознати ризици повезани са заразним болестима животиња, климатским променама, антимикробном резистенцијом и биосигурношћу.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.5.  

Страна: 58

Пише се „компјутер“ не „компијутер“.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.5.  

Страна: 56-59

У овом поглављу наводи се „стабилан систем финансирања науке“, док се касније помињу ниска улагања и слаб трансфер у привреду. Добро су уочени проблеми, али нема конкретних и изводљивих механизма како да се они реше, више је аналитички приказ него стратегија.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	4.2.  

Страна: 60

Шта је „српска наука“? Да ли наука може и треба да има такву одредницу? Наука је универзална, а одредница треба да гласи наука у Србији.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	   4. Циљеви стратегије и 5. Мере  

   Страна: 60-84

Већина циљева и мера формулисана је широко, без прецизно дефинисаних индикатора учинка. За сваки посебан циљ потребно је дефинисати: полазне вредности; циљане вредности до 2030; мерљиве индикаторе; институције одговорне за праћење; рокове реализације. На пример: број истраживача на 1.000 запослених; учешће Србије у Horizon Europe пројектима; проценат младих истраживача који остају у систему; број патената, али и број policy papers и студија од значаја за јавне политике.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	4.2.  

Страна: 61

Проблематичан је однос према научном подмлатку који се заговара овим документом. Декларативно и популистички.


	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 1.3.
Страна: 61

Специфичност тема и питања истраживања друштвених и хуманистичких наука, захтевају и посебну посвећеност дефинисању механизама за подстицања сарадње.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	4.2.  

Страна: 61-64

Акценат је на цитираности и радовима, док је дугорочни истраживачки рад без непосредне примене ризик који не даје брзе резултате, што има за последицу да систем може постати краткорочно оријентисан. Наглашен је санкциони приступ према истраживачима и докторандима, док изостају механизми заштите и независне евалуације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	4.2.  

Страна: 62

„Средства ће бити усмерена ка онима који дају мерљив допринос науци у континуитету, чиме ће се повећати научна продуктивност и одговорност“ – на који начин ће бити валидирано/мерено.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	4.2.  

Страна: 62

Стоји: „Потребно је у најскоријем времену увести промене у систем, кроз измену уговора и начина вредновања, у складу са најбољим праксама ЕУ и светских научних центара, где су клаузуле међусобних обавеза потпуно јасне.“ Имајући у виду да Фонд за науку годинама не додељује средства нити расписује нове позиве и да ЕУ и светски научни центри имају много више фондова код којих могу да аплицирају за финансирања, па те „најбоље праксе“ којима тежимо нису баш за поређење – на који начин ће бити валидирано/мерено. Декларативно и популистички.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.1.  ПЦ1
Страна: 64

„Реализацијом овог циља стварају се услови за настанак иновација са мерљивим економским и друштвеним ефектима, унапређује се конкурентност привреде и подстиче привлачење приватних и међународних улагања у истраживања и иновације“ – на који начин ће бити валидирано/мерено.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ1– Повећање доприноса науке привредном и

друштвеном развоју
Страна: 64-67

Потребно је снажније повезивање науке и привреде у области сточарства, аквакултуре, ветеринарске медицине и безбедности хране и хране за животиње.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.
Страна: 64-86

У тексту Стратегије уочава се унутрашња неусклађеност у нумерацији и садржинском повезивању посебних циљева и анализе ефеката мера. У делу који се односи на опис мера, ПЦ 1 је дефинисан као „Повећање доприноса науке привредном и друштвеном развоју”, док се у делу „Анализа ефеката мера” ефекти у оквиру ПЦ 1 везују за „унапређење модела научне изврсности истраживача и квалитета научноистраживачког рада”, што садржински одговара ПЦ 2. Додатно, у истом делу анализе ефеката, ПЦ 3 се описује као „Повећање доприноса науке привредном и друштвеном развоју”, иако је тај циљ у претходном делу документа означен као ПЦ 1. Наведена

неусклађеност може довести до потешкоћа у праћењу реализације Стратегије, извештавању о учинку, повезивању мера са индикаторима и тумачењу резултата у завршном вредновању.

Предлог: Потребно је извршити техничко-садржинско усклађивање нумерације, назива и описа посебних циљева у целом тексту Стратегије, посебно у деловима који се односе на опис мера, анализу ефеката мера, анализу ризика и механизам праћења реализације.
	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ 1 / Мера 1.3.

Страна: 66

Предвидети подршку развоју иновација у области дигиталне ветерине, AI система у дијагностици, прецизне сточарске производње и smart система.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ 1 / Мера 1.3.

Страна: 66

Иако је у предлогу Стратегије (Мера 1.3. Подстицање сарадње науке, привреде и јавног сектора) дефинисано јачање сарадње науке и јавног сектора, не уочава се потреба јачања наведене сарадње кроз ангажовање НИО за стручну и консултантску помоћ јавном сектору у области измене регулатива, доношења одлука и решавању конкретних и стратешки битних изазова у Републици Србији.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.1.  ПЦ1, мера 1.4
Страна: 67

„Мера обухвата развој циљаних програма акцелерације и комерцијализације резултата истраживања са високим потенцијалом примене, у сарадњи са капацитетима за трансфер технологије и развој пословања, са фокусом на стратешке области развоја“ – на који начин ће бити валидирано/мерено
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.1.  ПЦ1, мера 1.5
Страна: 67

Недостају утврђени механизми који ће омогућити системску интеграцију и институционалну повезаност НИО из области друштвено-хуманистичких наука са министарствима, локалним самоуправама и другим доносиоцима политичких одлука и креатора јавних политика. Наводи се да ће бити формиран савет за друштвене изазове, али само за праћење ове мере. Када се већ формира, то тело би требало да има снажнију ингеренцију у томе да се омогући истинско повезивање доносилаца одлука и креатора политика са НИО из области друштвених и хуманистичких наука.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Mера 2.1.
Страна: 68

Укупан број радова објављених у часописима који се налазе међу 35% по импакт фактору у својој области – база Web of Science, Scopus. Овај показатељ мора бити релативан. Неамбициозан пораст апсолутног броја М21 радова од 10% је свакако очекиван јер број радова објављених сваке године расте. Показатељ треба да буде:
Удео радова објављених у часописима који се налазе међу 35% по импакт фактору у својој области – база Web of Science, Scopus. Повећање од 10 процентних поена.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Mера 2.2.
Страна: 68

Са становишта друштвених и хуманистичких наука потребна је континуирана подршка Фонда за науку истраживањима важних друштвених изазова, у спровођењу како већих емпиријских истраживања који би могли да буду и периодичног карактера, тако и мањих квантитативних, али и квалитативних истраживања који су усмерени на проучавање важних друштвених питања, без да главни критеријум буде „подршка врхунским пројектима“. Инсистирање на „континуираној подршци врхунским истраживачким пројектимаˮ води ка упитности положаја друштвених и хуманситичких наука, услед неадекватних приступа и начина дефинисања „научне изврсности“.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Mера 2.2.
Страна: 68

„Ова мера подразумева континуирану подршку врхунским научним истраживањима кроз програме Фонда за науку, са фокусом на пројектни систем финансирања“– на који начин ће бити валидирано/мерено.


	Примедбe се прихватају

Предметна корекција извршена 

	ПЦ 2 – Научна изврсност 
Страна: 71

У оквиру ове мере би могли да се ојачају капацитети и за већу интегрисаност друштвених и хуманистичких наука у решавње друштвенх изазова и развој јавних политика. Да се подизање капацитета запослених у НИТРА усмери и ка јачању инситутицоналне повезаности са НИО из друштвених и хуманистичких наука чија сазнања могу да допринесу различитим областима друштвеног живота. Да НИТРА оформи канале за боље институционално повезивање јавних политика са друштвеним и хуманистичким наукама.

	Примедбe се прихватају
Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ 3 – Међународна сарадња
Страна: 73-75

Потребно је јаче укључивање ветеринарских научних института и лабораторија у Horizon Europe, COST, EU4Health, WOAH и FAO програме.

	Примедбe се прихватају

Примедба се прихвата, али ови програми нигде нису експлицитно дати по областима, него уопштено као ЕУ грантови и пројекти

	ПЦ 4 – Интердисциплинарност
Страна: 75-77

Потребно је препознати значај интердисциплинарних истраживања која повезују ветеринарску медицину, медицину, екологију, пољопривреду и биотехнологију.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ 5 – Развој друштвених и хуманистичких наука
Страна: 78-82

Иако је посебно поглавље посвећено друштвеним и хуманистичким наукама позитиван помак, мере остају углавном декларативне. Потребно је: развити посебне моделе вредновања научних резултата; смањити доминацију искључиво библиометријских критеријума; увести вредновање утицаја на јавне политике; подржати националне научне часописе; финансирати дугорочна друштвена истраживања од националног значаја.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 5.1
Страна: 79

ЈЕДНО ВИЂЕЊЕ ОВЕ МЕРЕ:
Монографије, нарочито домаће, нису нигде индексиране и немогуће је наићи на њих приликом претраге литературе. Не само да их нема на SCOPUS-у и WoS-у, већ често их ни Google Scholar не

индексира. Индексирање је проблем и са страним издавачима (није тек тако лако довести неку књигу у WоS). Ако је сада фокус на практичној примени и прикупљању цитата, а не на узалудном писању ради поена, како је то компатибилно са већим вредновањем нечега што нико никада неће прочитати ни цитирати? Следећа констатација у тексту „У области друштвених наука фаворизован облик научног израза је био научни чланак, а не научна монографија, нити поглавље у научној монографији, што би овој области више одговарало“. Иако можда постоје неке дисциплине у оквиру друштвених наука где је ово може бити случај, то се свакако не односи на друштвене науке у целости, а нарочито не на демографију (која се у истој мери неколико редова испод истиче као важна). Генерално, квантитативна друштвена наука фаворизује (као што и треба) научне часописе.
На стр. 34 сама стратегија наводи:

„Доминантни резултати у областима друштвених и хуманистичких наука јесу радови објављени у домаћим часописима категорије М24 и радови монографског карактера (М10) (Извештај Националног савета за науку и технолошки развој Републике Србије за 2024. годину).“ Чињеница да се објављује доста у категорији М24 говори да није проблем у форми (часописа), већ о томе да су друштвено-хуманистичке науке слабо развијене код нас и да је потребно радити на њиховом развоју. Дакле, баш у друштвено-хуманистичким наукама је потребно стимулисати објављивање у вишим категоријама. Хиперпродукција научноистраживачких резултата монографског карактера (слабе, често непостојеће видљивости) је управо оно што се мора избећи.

Предлог:

Обрисати реченицу „У области друштвених наука фаворизован облик научног израза је био научни чланак, а не научна монографија, нити поглавље у научној монографији, што би овој области више одговарало“

Заменити показатељ „Удео научних монографија и поглавља у монографијама у укупном броју вреднованих научних резултата у друштвеним наукама.“

Новим показатељем:

„Проценат научноистраживачких резултата чији је предмет истраживања регионалног, националног или локалног карактера или чији резултати и истраживачки оквир укључује Републику Србију.“
	Примедбe се прихватају

Предметна корекција извршена и одговарајући додатак радова, а не само поглавља у монографијама или монографиј,а  унет у текст у складу са захтевом у свим потребним садржајним целинама, укључујући и акциони план

	ДРУГО ВИЂЕЊЕ ОВЕ МЕРЕ:
Са становишта друштвених и хуманистичких наука, позитивно је веће уважавање научних монографија и поглавља у монографијама, као важних ставки продукције научно истраживачког рада, повезивања НИО на продубљивању и разумевању питања која се проучавају у овим научним дисциплинама, као и јачању интердисциплинарности и мултудисциплинарне сарадње радиистраживања битних питања друштвеног развоја или друштвено-идентитетских

тема. Да би се подстакло продуковање научних монографија и поглавља у монографијама потребно је успоставити механизме и мере да те публикације буду видљиве и доступне, као и научни часописи. Потпуно је у реду да се друштвене и хуманистичке науке усмеравају на „питања од регионалног, националног и локалног значаја“, али не само „јер су важна за проучавање друштвено- идентитетских тема“.

Предлог: 
Допринос друштвених и хуманистичких наука је у расветљавању узрока друштвених феномена и процеса, разумевању механизама који делују унутар дефинисаног друштвеног контекста, али и разумевању у односу на ближе и даље друштвено окружење. Такође, питања која су предмет истраживања друштвених наука се морају проучавати и у компаративној перспективи и њихов допринос се очитује на различите аспекте друштвеног развоја. На тај начин се чини и допринос развоју јавних политика.

Примедба: Демографска истраживања не треба свести само на проучавање феномена депопулације. Демографска истраживања и ако примарно упућена на структуре ставновништва, демографске процесе и промене, прате низ питања које се тичу квалитета живота становништва, друштвених неједнакости, родне равноправности, вулнерабилности и као таква доприносе интегрисаности научних сазнања о свим тим друштвеним аспектима.

Предлог за текст: „Демографска истраживања су недовољно развијена, те је потребно подржати њихово спровођење, што би омогућило потпунији увид у низ кључних питања друштвеног развоја, ослањајући се на знања која су добијена на темељу научних поставки и метода, као круцијално важним елементима за развој друштва и креирање јавних политика утемељеним на научним доказима. Саврмена демографија као интердисциплинарна научна дисциплина има важно место у разумевању различтих друштвених изазова и отуда је потребно снажно подржати овај тип истраживања уз ојачавање мултидисциплинарног повезивања.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	ТРЕЋЕ ВИЂЕЊЕ ОВЕ МЕРЕ

Препорука Мере 5.1, према којој се у области друштвених наука више вреднују научне монографије и поглавља у монографијама него научни чланци, заслужује темељно преиспитивање у светлу актуелне експанзије великих језичких модела (ВЈМ, енгл. “large language models”). У тренутку када је помоћу алата попут “ChatGPT-а” могуће за неколико дана генерисати текст монографске дужине, формално преферирање дугих формата постаје системски ризик за интегритет научне продукције, а не његова заштита.

Емпиријски је доследно показано да велики језички модели: (1) не производе изворно креативно мишљење, већ рекомбинују постојеће обрасце из података на којима су обучавани; (2) генеришу текст који имитира научни ауторитет без стварног разумевања предмета (појаве познате као

“hallucinations” и “epistemic posturing”); (3) ови недостаци су неупоредиво лакше уочљиви у краћим, аргументацијски густо организованим форматима – какви су чланци у врхунским међународним часописима – него у обимним монографским текстовима, у којима се површност аргументације и одсуство оригиналног доприноса лакше прикривају самим обимом текста.

Водећи међународни (англосаксонски) часописи у друштвеним наукама, упркос својим познатим недостацима, тренутно представљају најстроже постојеће филтере за оригиналност научног доприноса и за искључивање научно празног говора. Преоријентација вредновања ка монографијама у ери ВЈМ алата практично деградира управо оне филтере који су најделотворнији у новонасталим условима, и ствара снажан подстицај за продукцију обимних, али суштински рекомбинантних текстова без оригиналног научног доприноса.

Предлог:
(а) задржати или повећати вредновање чланака објављених у међународним часописима врхунског ранга у односу на монографије; (б) увести додатне квалитативне индикаторе за монографије који надмашују пуку обимност.
	Примедбe се прихватају

Дата је могућност публиковања радова, поглавља у монографијама и монографије

	Мера 5.1
Страна: 79

Научни чланак је префериран вид резултата у друштвеним наукама, зато што се захтева обавезним условима за избор у научна звања који су прописани Правилником о стицању научних и истраживачких звања. Зашто се било који научни резултат треба да фаворизује у односу на неки други? У ком смислу су научне монографије или поглавља у научним монографија погоднији резултати за област друштвених наука?
	Примедбe се прихватају
Дата је могућност публиковања радова, поглавља у монографијама и монографије

	Мера 5.3

Страна: 80

Примедба: 
Искључивање коришћење латиничног писма би имало супротан ефекат од оног који се овом мером жели – „Унапређење видљивости резултата научних истраживања у области друштвених наука“. Ограниченост на искључиву употребу ћириличног писма неће допринети повећању видљивости ни научних часописа, тако ни монографијама или поглављима монографија. Напротив, сужава простор, посебно уколико су публикације само на спрском језику.
Предлог за текст:
 „ Резултати научних истраживања публиковани како кроз часописе тако и путем монографија или поглавља у монографијама треба да буду доступни на српском језику, било на ћириличном или латиничном писму“.

Добро је омогућити и коришћење само енглеског језика, или двојезичност, али не искључивати могућност да се користи латинично писмо када су публикације само на српском.
	Примедбe се не прихватају

Ни у једном делу текста стратегије није ни једно писмо споменуто што даје пуну слободу да издавач часописа или публикације постави актуелне услове

	ПЦ 6 – Унапређење управљања 
Страна: 83-84

Документ не препознаје у довољној мери административно преоптерећење истраживача и научних институција.
Потребно је: дигитализовати процедуре; смањити бирократске захтеве; поједноставити извештавање; увести професионалну административну подршку пројектима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	ПЦ 6 – Инфраструктура и капацитети
Страна: 83-84

Националне референтне лабораторије и ветеринарски научни институти треба да буду препознати као инфраструктура од стратешког значаја за здравствену и

прехрамбену безбедност државе.

	Примедбe се прихватају

Одговарајући додатак унет у текст у складу са захтевом у свим потребним садржајним целинама

	5.1.

Страна: 85

На страни 85 стоји: „До 2029. године очекује се повећање улагања у истраживања и развој са садашњих 0,95% на 1,5% БДП-а, што ће допринети расту броја радова објављених у престижним часописима, већем броју истраживача на Stenford-овој листи најцитиранијих, као и значајнијем учешћу Србије у међународним програмима као што је Хоризонт Европа.“ Овде је кључна реч „очекује се“ што значи да није сигурно да ће до повећања улагања доћи, што доводи у питање реализацију свега даљег у тексту.
	Примедбe се не прихватају

Примедба је размотрена и констатује се да наведени показатељи представљају пројектоване, а не гарантоване исходе спровођења мера, будући да њихово остварење зависи и од фактора на које није могуће у потпуности утицати нити их унапред поуздано предвидети. Имајући у виду наведено, формулација „очекује се“ задржана је како би се јасно указало на пројектовани правац кретања и очекивани ефекат планираних мера, а не на унапред гарантован резултат. Реализација и остварење постављених циљева пратиће се кроз систем мониторинга и периодичног извештавања, уз могућност преиспитивања пројекција у складу са оствареним резултатима и променама релевантног друштвено-економског и научноистраживачког окружења.

	7.

Страна: 87

Надовезује се на претходни кометар: Поготово што касније у тексту (стр 87) стоји следеће: „Сходно претходно изнетим ставовима и предложеној Стратегији, циљ је да се до 2029. године укупна издвајања за науку увећају за 10 процентних поена БДП-а у односу на издвајања 2024. године, односно да буду на нивоу 1,1% БДП-а.“, што није у складу са претходном изјавом, па заједно са досадашњим искуством, и не улива поверење да ће се улагања повећавати.
	Примедбe се не прихватају

Наведено се не чини контрадикторним. Стратегијом се утврђује јасан стратешки циљ – повећање издвајања за науку до 1,1% БДП-а до 2029. године – али се не може унапред гарантовати ниво буџетских издвајања, јер он зависи од укупних макроекономских кретања и буџетских могућности. Управо зато је важно да се јасно дефинисани циљеви прате кроз показатеље и акциони план, уз редовно праћење реализације и могућност корективних мера уколико се утврди одступање од планиране динамике.

	6. Механизам за спровођење и праћење реализације Стратегије 
Страна: 87

Није довољно јасно дефинисан независни механизам праћења и евалуације спровођења стратегије.

Потребно је: предвидети периодичне независне евалуације; укључити домаће и међународне експерте; обезбедити јавну доступност извештаја; дефинисати механизме ревизије мера у случају недовољног учинка.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	
Акциони план - примедбе, коментари или предлози

Посебни циљ 1: Унапређење научне изврсности истраживача и квалитета научноистраживачког рада
Страна: 1

Укупан број радова објављених у часописима који се налазе међу 35% по импакт фактору у својој

области – база Web of Science, Scopus Овај показатељ мора бити релативан. Неамбициозан пораст апсолутног броја М21 радова од 10% је свакако очекиван јер број радова објављених сваке године расте.

Показатељ треба да буде:

Удео радова објављених у часописима који се налазе међу 35% по импакт фактору у својој области – база Web of Science, Scopus. Повећање од 10 процентних поена.

Широм стратегије се користи израз „Стенфордова листа“, међутим тако нешто не постоји. Постоји нека упитна листе (са којом Стенфорд

Универзитет нема никакве везе) и које су због претње тужбом морали да се преименују у TOPSCINET. Тај упитни сајт (који корисницима омогућава да купе беџ „Elite Researcher“, није нешто на шта треба да се ослањају стратешки

документи Републике Србије. Стратегија треба да се ослања на проверене изворе Scopus и WoS.
Предлог обрисати
Број истраживача на каријерној Стенфорд листи најцитиранијих на 1.000 истраживача
Или га заменити WoS индикатором.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Посебни циљ 1 и Посебни циљ 2:

Уочава се неусклађеност у редоследу и нумерацији посебних циљева између текста Стратегије и Акционог плана. У Стратегији је ПЦ 1 дефинисан као „Повећање доприноса науке привредном и друштвеном развоју”, док је ПЦ 2 дефинисан као „Унапређење научне изврсност истраживача и квалитета научноистраживачког рада”. У Акционом плану, међутим, Посебни циљ 1 је формулисан као „Унапређење научне изврсности истраживача и квалитета научноистраживачког рада”, док је циљ који се односи на допринос науке привредном и друштвеном развоју померен на Посебни циљ 2. Ова неусклађеност није искључиво техничке природе, јер може довести до нејасноћа у праћењу реализације, извештавању, повезивању мера са индикаторима, буџетском планирању и каснијемвредновању ефеката Стратегије.
Предлог: 

Потребно је у потпуности ускладити редослед, називе и нумерацију посебних циљева у Стратегији и Акционом плану, тако а исти број циља у оба документа означава исту стратешку целину. Имајући у виду да се Стратегија позива на више планских докумената из надлежности Министарства рударства и енергетике, укључујући Интегрисани национални енергетски и климатски план и документе који се односе на енергетску транзицију и нискоугљенични развој, потребно је јасније дефинисати институционалну сарадњу у спровођењу мера које се односе на енергетику, зелену транзицију и нискоугљеничне технологије. У Акционом плану су као носиоци и партнери најчешће наведени НИТРА, НИО, Фонд за науку, Фонд за иновациону делатност, научно-технолошки паркови и друга тела из системанауке иновација. Међутим, код мера и активности које имају везу са енергетиком, декарбонизацијом, водоничним технологијама, складиштењем енергије и енергетском ефикасношћу, потребно је предвидети јаснију сарадњу са Министарством рударства и енергетике.

	Примедбe се прихватају

Предметна корекција нумерације је уочена и извршена и одговарајући додатак унет у текст у складу са захтевом у свим потребним садржајним целинама

	Предлог: 

У Акционом плану треба предвидети Министарство рударства и енергетике као партнерску институцију у активностима које се односе на дефинисање тематских приоритета, суфинансирање, евалуацију и примену резултата научноистраживачких и иновационих пројеката у области енергетике.

Постојећи индикатори у Акционом плану у значајној мери прате научну продукцију, међународну видљивост, број истраживача, број докторских дисертација, учешће у међународним програмима, број подржаних пројеката и институционално јачање система науке. Ови индикатори су релевантни за праћење научне изврсности и функционалности научноистраживачког система. Међутим, за циљеве који се односе на допринос науке привредном и друштвеном развоју потребно је увести и индикаторе који мере примену научних резултата, трансфер технологија и конкретан утицај на јавне политике, индустрију и стратешке секторе, укључујући енергетику.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Предлог: 

У Акциони план треба додати индикаторе као што су:

-број пилот и демонстрационих постројења развијених уз учешће НИО;

-број технологија пренетих у индустрију или јавни сектор;

-број индустријских уговора и заједничких развојних пројеката;

-број патената, техничких решења и лиценци са документованом применом;

-приход од комерцијализације резултата истраживања;

-број јавних политика, стратегија, планова и техничких

смерница заснованих на резултатима научноистраживачког рада;

-број примењених енергетских, еколошких и нискоугљеничних решења у јавном и привредном сектору.

Уочава се разлика у формулацији општег циља у тексту Стратегије и у Акционом плану. У Стратегији је општи циљ постављен кроз концепт „враћања науке Србији”, односно кроз укључивање научноистраживачких организација у решавање развојних проблема и изазова од значаја за Републику Србију. Насупрот томе, у Акционом плану општи циљ је формулисан као „стварање динамичног научног окружења које подстиче изврсна и релевантна научна истраживања и осигурава међународну препознатљивост Србије”. Ове две формулације нису међусобно супротстављене, али имају различит акценат. Формулација у Стратегији наглашава националну применљивост науке и решавање развојних проблема Републике Србије, док формулација у Акционом плану вишенаглашава научну изврсност и међународну препознатљивост.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама, а акциони план је усаглашен са мерама по принципу: посебан циљ → мера → показатељ → начин валидације (у акционом плану је то активност, потпуно компатибилно) → ризик и механизам реаговања

	Предлог: 
Потребно је ускладити формулацију општег циља у Акционом плану са формулацијом из Стратегије, тако да се јасно задржи нагласак на примени научноистраживачких резултата у

решавању развојних, привредних, технолошких, енергетских, еколошких и друштвених изазова Републике Србије.

	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Недостатак конкретних финансијских износа код већег броја активности
Страна: 2-17

За значајан број активности у Акционом плану (нпр. 1.1.1, 1.1.2, 1.2.1, 1.2.2, 1.7.1, 1.7.2, 2.1.3,

2.1.4, 2.1.7, 2.2.8) нису наведена конкретна финансијска средства („ – “), што онемогућава процену реалне спроводивости плана. Потребно је: дефинисати минималне буџете по активности;
јасно приказати изворе финансирања; обезбедити транспарентност трошкова; проценити кадровске и инфраструктурне капацитете за спровођење активности.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	   Показатељи општег и посебног циља 1
Страна: 1-2

Научна изврсност се претежно мери: бројем публикација; цитираношћу; Stanford листом; ERC грантовима. Овакви индикатори фаворизују поједине научне области и не препознају специфичности друштвених и хуманистичких наука. Увести и: индикаторе друштвеног утицаја; учешће у креирању јавних политика; развој националних база података; допринос култури, образовању и јавном сектору; квалитативне облике научне евалуације.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	   Мера 1.1. – Унапређење научне изврсности

   Страна: 2

Није објашњено: по којим критеријумима ће се дефинисати „10% изврсних”; како ће бити избегнута неравноправност између дисциплина; да ли ће критеријуми бити различити по научним областима. Потребно је: укључити научну заједницу у дефинисање критеријума; развити посебне моделе вредновања за различите научне области; избегавати искључиво библиометријске приступе.
Број истраживача у топ 2% најутицанијих у свету – Стенфорд листа

Предлог:

 Обрисати или или заменити WoS индикатором.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 1.2. – Континуирана подршка врхунским истраживачким пројектима

Страна: 3

Стагнација финансирања Фонда за науку – планирани износ остаје 5,6 милијарди динара током све три године.
Потребно је: предвидети реалан раст буџета Фонда за науку; повећати број подржаних пројеката; развити дугорочне програме за фундаментална истраживања; увести стабилније програме за младе истраживаче.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Посебни циљ 1: Унапређење научне изврсности истраживача и квалитета научноистраживачког рада
Мера 1.2.: Континуирана подршка врхунским истраживачким пројектима, Укупна вредност уговорених средстава кроз програме подршке ФзН, % подржаних истраживача кроз програме ФзН у односу на број истраживача у систему  институционалног финансирања
 Страна: 3

За три наредне године (2026., 2027. и 2028.) планиран је исти буџет од стране ФзН за финансирање пројеката и истовремено благи пораст процента ангажованих истраживача (почетна вредност 22,78% а циљана вредност у 2028. години (завршној години акционог плана) 27% - 4,22% више на крају периода у односу на почетну вредност). Поставља се питање изводљивости оваквог плана с обзиром на раст цена и инфлацију. Ово би потенцијално могло имати за последицу смањење броја одобрених пројеката, мањи максимални буџет по пројекту и било би тешко изводљиво да се оствари било какав пораст ангажованих истраживача.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Посебни циљ 1: Унапређење научне изврсности истраживача и квалитета научноистраживачког рада
Мера 1.4.: Имплементација програма за задржавања младих талената у земљи 

Страна: 3
Ова мера може бити успешно спроведена само ако се повећају издвајања за науку и ако се успостави и одржи континуитет у финансирању пројеката (редовно објављивање позива).
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 1.3.: Каријерни путеви и компетенције
Страна: 4-5

Очито је одсуство системског модела каријерног развоја. Мера је претежно усмерена на мобилност, скупове и литературу, али не решава: нестабилност запослења; краткорочне уговоре; непостојање tenure-track система; проблеме напредовања младих истраживача. Потребно је предвидети: национални модел истраживачке каријере; дугорочне уговоре; јасне критеријуме напредовања; подршку независним истраживачким групама младих научника.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 1.3.: Везано за показатеље развоја и унапређења компетенција
Страна: 4

Зашто је из првог показатеља искључено учествовање на међународним научним скуповима у Србији?

„Број међународних радионица организованих од стране НИО“ – Да ли се овде мисли само на догађаје који су одређени као радионице? Зашто не на организовање међународних научних скупова и других међународних догађаја?
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1.3.1 Финансијска помоћ за учешће на скуповима
Страна: 5

Планирана средства нису довољна за озбиљнију међународну мобилност истраживача. Потребно је: повећати буџет; обезбедити подршку за дугорочне боравке; омогућити подршку младим истраживачима и postdoc мобилности.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1.4.1–1.4.3
Страна: 5-6

Мере се углавном своде на стипендије и укључивање у систем, без питања: плата; стамбене подршке; опреме; административног оптерећења. Потребно је развити интегрисани пакет подршке младим истраживачима.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 1.5.
Страна: 6-7

Планирано повећање са 80 на 85 повратника до 2028. године показује ограничену амбицију.

Потребно је: увести повратничке grantove; обезбедити startup пакете; омогућити брже запошљавање и признавање квалификација; подржати dual appointment моделе.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	1.6.1 и 1.6.2
Страна: 7-8

Фокус је на обукама запослених у НИТРА, али се не предвиђа: дигитализација процедура; смањење бирократије; подршка НИО у администрацији пројеката. Увести мере за: аутоматизацију извештавања; јединствене информационе системе; професионалне project management office јединице у НИО.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 2.1.
Страна: 10-12

Акциони план значајно фаворизује комерцијализацију и трансфер технологије, што може довести до маргинализације фундаменталних истраживања. 
Потребно је:
успоставити баланс између фундаменталних и примењених наука; признати различите моделе друштвеног утицаја; развити посебне механизме за SSH области.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	2.1.4.
Страна: 11

Није јасно шта подразумева „централизација”, нити како ће се очувати аутономија НИО.

Потребно је: јасно дефинисати модел управљања; избегавати прекомерну централизацију; задржати институционалну аутономију; развијати мрежни модел сарадње; уважити различите капацитете НИО.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 2.2.
Страна: 12-14

Акциони план снажно фаворизује примењена и тржишно оријентисана истраживања. 
Потребно је јасније нагласити: значај фундаменталних истраживања; подршку истраживањима без непосредне комерцијалне примене; важност друштвених и хуманистичких наука.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 2.4.
Страна: 15-16

Показатељ „удео јавних политика у чију су припрему интегрисани научни резултати” методолошки је нејасан и тешко мерљив. Није дефинисано: шта се сматра интеграцијом научних резултата; како ће се мерити допринос; ко врши евалуацију. Потребно је: дефинисати шта се сматра „интегрисаним научним резултатом”; развити методологију policy impact евалуације; формирати регистар јавних извештаја и policy студија; укључити независне експерте.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Мера 3.3.: Интеграција у међународне истраживачке инфраструктуре
Страна: 19-20

Астрономска опсерваторија је 2023. године основала две Стручно-истраживачке јединице (СИЈ): СИЈ за космичка истраживања и технологије и СИЈ за праћење Сунчеве активности, климатске промене и светлосно загађење. Ове јединице имају за циљ развој космичких истраживања и технологија и истраживања светлосног загађења и до сада је урађено доста на томе: конкретно, развијен је сателит МОЗАИК и основана је прва Урбана опсерваторија за градска посматрања. Ова истраживања треба развијати у будућем периоду и то посебно космичке технологије, али и искористити могућност водеће позиције у формирању урбаних опсерваторија с обзиром да је код нас формирана прва, не само у региону, него и у Европи. Астрономска опсерваторија поседује Астрономску станицу Видојевица и тренутно релативно добру астрономску посматрачку инфраструктуру коју би требало да побољша набављајући напредне пријемнике и опрему и да се укључи у велике међународне структуре као што су нпр. Вера Рубин опсерваторија (Rubin Observatory), али и у друге високо напредне научне и техничке пројекте као што је Лунарна станица на Месецу (учешће у астрономским инструментима који ће бити постављени на Месецу). Треба додати тачку "3.3.5": сарадња са свемирским агенцијама у свету.
НИТРА | НИО | Континуирано
2026-2028 | 01 Општи приходи и примања из буџета | 0201 Развој науке и технологије/ ПА 0001 | 15,000 | 15,000 | 15,000
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.1.

Страна: 25

Удео научних монографија и поглавља у монографијама у укупном броју вреднованих научних резултата у друштвеним наукама

Заменити показатељ новим показатељем:
„Проценат научноистраживачких резултата чији је предмет истраживања регионалног, националног или локалног карактера или чији резултати и истраживачки оквир укључује Републику Србију.“
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	5.3.1
Страна: 28

Обезбеђивање финансијске помоћи издавања у научним часописима из области друштвених наука
Наведени износи су тривијални и повећање је недовољно за било какав развој. Дакле ради се о укупно 25 милиона, а пројектовано издваjaње је 30 милиона (узевши у обзир изразито ниску базу и годишњу инфлацију) ово је врло скромно повећање. Према листама Министарства у Србији се издаје 183 часописа из области друштвених наука. За декларисани циљ (уврштавање домаћих часописа из области друштвених наука у SCOPUS и WoS) ова средства нису довољна. Нови правилници такође дефинишу и „Обавезно електронско уређивање часописа“, те просек издвајања би био једва довољан да покрије ове трошкове и трошкове штампе у малом тиражу, а да не говоримо о другим трошковима који су потребни за издавање часописа који претендују на високе категорије.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	3. Образложење упућеног предлога за измену Предлога Стратегије
Образложење – како је наведено/садржано у деловима 1. и 2. овог попуњеног обрасца.
Према коментарима института чланица ЗИС-а, јасно је да документ није довољно операционализован, да не полази од свеобухватне анализе стања, да не обезбеђује јасан модел финансирања и да у недовољној мери штити фундаментална истраживања, младе истраживаче и специфичности различитих научних области. Са друге стране, позитивни елементи Нацрта стратегије највидљивији су у препознавању потребе за јачањем научне изврсности, међународне сарадње, иновација, интердисциплинарности и друштвене релевантности науке.
	Примедбe се прихватају

Предметна корекција извршена и одговарајући додатак унет у текст у складу са захтевом у свим потребним садржајним целинама

	Добре стране Нацрта стратегије
Лоше стране и ризици
Документ препознаје потребу за јачањем научноистраживачког система, повећањем улагања у истраживање и развој и већом видљивошћу науке у друштву.
Позитивно је што се препознају глобални трендови: климатске промене, дигитализација, вештачка интелигенција, биотехнологија, зелена транзиција и/или циркуларна економија.

Стратегија настоји да ојача везу науке, привреде и јавног сектора и да подстакне применљивост научних резултата.

Добро је што се посебно препознају млади истраживачи, мобилност и потреба за задржавањем талената.

Позитиван је помак у препознавању друштвених и хуманистичких наука као посебне области стратешког значаја.

Документ указује на потребу за међународном сарадњом, учешћем у европским програмима и већом научном видљивошћу Србије.

Позитивно је што се уводе теме као што су интердисциплинарност, научна комуникација и сарадња са јавним сектором.

Стратегија препознаје значај тематских области као што су пољопривреда, здравље, енергетика, животна средина, биотехнологија и дигиталне технологије

Акциони план покушава да преведе стратешке циљеве у мере, активности и индикаторе.

Не садржи довољно свеобухватну и мерљиву анализу постојећег стања, укључујући финансирање, кадрове, инфраструктуру, програме Фонда за науку и Фонда за иновациону делатност.
Терминологија је често нејасна,

технократска и недовољно прилагођена домаћем контексту; појмови као што су

„екосистем“, „храна за будућност“, „одрживо учешће“ и „зелена мобилност“ нису довољно објашњени.
Прекомерно је наглашена комерцијализација, стартап модел и краткорочни тржишни

ефекти, док су фундаментална истраживања, јавни научни интерес и независна

истраживања недовољно заштићени.

Механизми подршке младим истраживачима су углавном декларативни и не разрађују стабилно запошљавање, дугорочне уговоре, инфраструктурну подршку, плате, стамбену подршку и смањење административног

оптерећења.

Положај друштвених и хуманистичких наука остаје недовољно операционализован, а

предложени модели вредновања не

уважавају у довољној мери специфичности ових области, њихов друштвени утицај и допринос јавним политикама.

Индикатори су претежно квантитативни и библиометријски, са ризиком да подстакну

„publish or perish“ модел, хиперпродукцију и неравноправност између научних области.

Нису довољно дефинисани конкретни механизми за националне репозиторијуме, управљање истраживачким подацима, policy impact евалуацију и институционалну

сарадњу са доносиоцима јавних политика.

Приоритети нису довољно јасно рангирани нити повезани са реалним националним потребама, расположивим капацитетима, финансијским ресурсима и конкретним активностима у Акционом плану.

Постоји озбиљна неусклађеност између Стратегије и Акционог плана у нумерацији, називима циљева, показатељима, финансијским износима и садржинској логици мера.


	

	Препоруке за унапређење Нацрта
1. Израдити свеобухватну анализу ста полазним показатељима.

2. Утврдити реалан, предвидив и тран институционално финансирање, ДМ

3. Успоставити баланс између фундам истраживања.
4. Редефинисати систем вредновања н дисциплински осетљивим и међуна

5. Развити посебан пакет мера за младе запошљавање, каријерни развој, пов подршку.
6. Јасно операционализовати улогу др њихов допринос јавним политикам

7. Прецизирати тематске приоритете капацитетима и доступним ресурси

8. Ускладити нумерацију, називе циље Стратегији и Акционом плану.

9. Извршити темељну језичку, сти документа.
10. Обезбедити суштинско учешће научноистраживачких организација и истраживача у даљој доради, праћењу и евалуацији Стратегије.
	Примедбe се прихватају

Предметна корекција извршена и одговарајући додатак унет у текст акционог плана, усаглашени су сви технички пропусти,  у складу са захтевом у свим потребним садржајним целинама, укључујући и предлог пакета мера за младе


�  Извор: �HYPERLINK "https://www.mei.gov.rs/upload/documents/nacionalna_dokumenta/reformska_agenda_rs_2024_2027.pdf"��Инструмент за реформу и раст за Западни Балкан реформска агенда Републике Србије�, страна 64


� Извор: �HYPERLINK "file:///C:/Users/s.stesevic/Downloads/european%20innovation%20scoreboard%202026-KI0126099ENN.pdf"��European Innovation Scoreboard 2026�, страна 21


� Препорука 2.1. Створити услове за сарадњу науке и привреде кроз стипендиране докторате, страна 17, �HYPERLINK "https://startech.org.rs/htdocs/Files/02294/SKI-2023-SRB-web.pdf"��Сива књига иновација 2.0� 





